Ermənilərin qənimi olan “Canavar”: Şuşada 32 erməni necə məhv edildi? - Alp.Az\nErmənilərin qənimi olan “Canavar”: Şuşada 32 erməni necə məhv edildi?\n2001-ci ildə Xızı rayonunun Giləzi kəndində göz açdı dünyaya Alik Şakir oğlu İsayev. Ayaq tutub yeridikcə diribaşlığı, təpəri, cəsarəti ilə tay-tuşlarından fərqləndi. Doğulduğu kənddə şəhid Rafiq İsmayılov adına orta məktəbi oxuduğu illərdə idmanın müxtəlif növləri ilə məşğul oldu. Böyüdükcə ya idmançı, ya da hərbçi olacağını qətiləşdirdi. Xüsusi Təyinatlıların tərkibində xidmət keçmək onun ən böyük arzusuna çevrildi.\nQorxubilməz, sədaqətli, güvənli və etibarlı bir oğul idi. Nümunəvi davranışı, ədəb-ərkanı ilə müəllim və şagird kollektivinin böyük hörmətini qazanmışdı. Tarix fənnini daha çox oxuyur, müəllimlərini və valideynlərini tez-tez sorğu-sual edir, 20 Yanvar qırğını, Xocalı soyqırımı, Qaradağlı, Ballı qaya, Meşəli hadisələrini təfərrüatı ilə öyrənməyə çalışırıdı. Öyrəndikcə düşmənə qarşı nifrəti artırdı Alikin. Hərdən alnına qara lent bağlayıb “Qarabağ!” – deyə hayqırır, hərdən də vətən sevdalı mahnıları kiçicik səsi ilə havalandırmağa çalışırdı. Deyilənə görə, şirin və həzin avazı vardı Alikin.\nNəhayət, orta məktəbi başa vuran kimi çağırış vərəqi qapını döydü. O gün Alikin sevinci, fərəhi yerə-göyə sığmırdı.Atası demişkən, sanki toya-şənliyə gedirdi Alik. Alik hələ dördüncü, beşinci sinifdə oxuyarkən tez-tez işlətdiyi bir ifadə də varmış: “Siz həmişə mənimlə fəxr edəcəksiniz!” Deməli, Alik ömrünün çiçək çağında baş verəcək hadisələri qəlbinin gözü ilə görürmüş. Və o amansız gün üçün özünü hazırlayırmış…\nCəsarəti ilə qəhrəmanlıq tarixi yazan Alikin döyüş yolunu vərəqləmək üçün valideynləri ilə görüşməyi qərara aldım. Şakir bəy və Mehparə xanımla olan söhbətimizi nöqtə-vergülünə toxunmadan sizə çatdırmağı qərara aldım, istəkli oxucular!\n-Şakir bəy və Mehparə xanım, sizi xoş gördük.\n-Şakir bəy, müharibənin nə demək olduğunu gözəl bilirik. Qan, qada, dəhşət… Müharibə sözünün ruhunda həm də bir xof, bir vahimə var. Müharibə insanları yurd-yuvasından perik, didərgin salır, insanları aclığa, səfalətə düçar eləyir müharibə. Hətta dövlətləri iqtisadi, siyasi, həm də hərbi cəhətdən tamamilə çökdürür və yaxud əksinə. Amma biz bu müharibəyə getməli idik. Çünki bu müharibə bizim üçün müqəddəs müharibə idi. Bilirsiz ki, torpaqlarımızın bir qismi illərdən bəri namərd düşmən tərəfindən işğala məruz qalmışdı. O düşmən ki, cənnətməkan diyarımızda onlara yer verdik, süfrə açdıq, bir müddətdən sonra özününküləşdirməyə çalışdılar. Hətta bizi isti ocağımızdan didərgin saldılar. Bəlli bir zaman ərzində bunu bacardılar, təbii ki, himayədarlarının köməyi ilə. Amma bu torpaqdan boy atan oğullar öz torpağına sahib olmalı idi. Bunu düşmən də gözəl bilirdi.\nBilirdilər ki, haçansa bu yurdun oğulları ayağa qalxacaq, işğal olunmuş torpaqları düşməndən təmizləyəcək. Və nə yaxşı ki, bu xoşbəxtliyi övladlarımız bizə bəxş etdilər.\nŞakir bəy, bir zaman atanız Alik də Qarabağ savaşında silaha sarılıb torpaqlarımızın qorunmasında, düşməndən təmizlənməsində yaxından iştirak etdi, neçə-neçə döyüşlərdən keçdi. İllər sonra dünyaya göz açan övladınızın da adını Alik qoydunuz. Alik atasından, babasından, müəllimlərindən ibrət götürərək böyüdü. Vətənin, vətənpərvərliyin nə olduğunu anlaya-anlaya həddi-büluğa çatdı. Və bir zaman Xüsusi Təyinatlıların tərkibində Azərbaycan torpaqlarını namərd düşməndən təmizləmək üçün qarşısına məqsəd qoydu. Az sonra Alik həqiqi hərbi xidmətə çağrıldı. Bir ata üçün nə qədər çətin və ağır olsa da, gəlin o günləri xatırlayaq?\n-O gün məclis qurulmuşdu həyətdə, kök bir dana kəsmişdik, az qala kəndin hamısı yığışmışdı süfrə başına. Bir çal-oynasın vardı ki, kənardan baxan toy olduğunu zənn edərdi. Alikin sevinci yerə-göyə sığmırdı. Hətta Xüsusi Təyinatlıların hərbi libasını geymişdi, elə yaraşırdı ki…Elə bil neçə ilin zabiti idi, çox qürurlu və əzəmətli görünürdü. Onun ifrat sevinci məni də heyrətə salmışdı, insan hərbi xidmət üçün nə qədər sevinərmiş, İlahi! Elə bil Alikin ən şah arzusu idi ki, böyüyüb xidmətə yollansın. Bax beləcə, deyə-gülə yola düşdü Alik.\nAlik Gəncədə “N”saylı hərbi hissədə bir müddət xidmət keçdi. Qısa zamanda diribaşlığı, cəsarəti ilə komandanlığın rəğbətini qazandı. İdmana olan marağı və qorxubilməzliyi nəzərə alınaraq, Xüsusi Təyinatlılar Qrupuna seçildi. Necə demişlər: “Qismətin hara mənzilin ora”.\n-O, hərbi xidmətə yola düşəndə 2018-ci il idi. Ata səbirsizliklə gözləyirdi ki, oğlu xidmətini kişi kimi başa vurub evə dönəcək. Gözlərimiz önündə baş verən Aprel zəfəri, Günnüt uğuru və nəhayət, Tovuz hadisələri Zəfər yolumuzu yaxınlaşdırmqda idi. Alikin də daxil olduğu kəşfiyyat dəstəsi Tovuz istiqamətində əməliyyatlara qoşulmuşdu. Baş verənləri dilə gətirmək çətin olsa da, yaddaşınızı vərəqləyək bir az.\n-Tovuz döyüşlərindən on gün qabaq idi ki, Alikə zəng çatmırdı. Dəfələrlə əlaqə saxlamağa çalışsaq da, bir nəticə vermirdi. Silahdaşlarına, hətta komandirinə də zəng etdim, yenə də cavab alammadım. Sonradan məlum oldu ki, döyüş ərəfəsində ən qanlı və təhlükəli nöqtədə – vəzifə başında imişlər. Düz on altı gündən sonra özü zəng elədi.\n-Yəni döyüş başa çatandan sonra?\n-Bəli, zəng elədi ki, ata, narahat olmayın, İsmayıllı tərəfdə poliqonda idik. Telefonun batareyası qurtardığı üçün əlaqə saxlaya bilmədim. Halbuki döyüşdə olduğunu yaxşı bilirdim, narahatlıq olmasın deyə gizli saxlayırdı.\n-Mehparə ana, doğrudan da şəhidlik uca bir məqamdır və hər oğul da ozirvəyə yüksələ bilmir. Nə qədər ağrılı-acılı olsa da, analar bu hissləri hər kəsdən yaxşı duyur, yaxşı dərk eləyir. Az öncə onun mərdliyindən, cəsarətindən, sözübütövlüyündən, ailəcanlılığından, anaya, ataya, qardaş-bacıya sevgisindən qürurla danışdınız və elə baxışınızdakı o qürur, o əzəmət də həqiqətən də bir daha təsdiqləyir ki, Alik cəsarəti ilə bir ibrət dərsi, örnək məktəbi keçib. O ibrəti və örnəyi də sizdən alıb…\n-Oğlum haqqında o qədər danışılası sözüm var ki, dastanlara sığmaz. Onun qoçaqlığından, igidliyindən o qədər danışaram ki… Əslində, mən oğluma baxanda “paxıllığım tutur”, deyirəm həqiqətənmi bizim böyütdüyümüz oğuldu?! “Görünən köyə nə bələdçi?” deyirlər, mənim oğlum kiçik yaşlarından öz qanı ilə tarix yazdı, əsrlər, qərinələr yetməz onun kimi igid oğullardan danışmağa. Fəxr edirəm ki, belə bir oğul anasıyam (göz yaşlarını saxlaya bilmir). Döyüşlər zamanı mən çox soyuqqanlı olmuşam əslində. Qonum-qonşu mənə irad tuturdu ki, sən necə soyuqqanlısan?! Deyirdim ki, şəhidsiz Vətən olmaz. Sabah Alik gəlsə o biri qardaşını göndərəcəyəm. Arada xəbər yayıldı ki, atəşkəs olacaq. O qədər narahat oldum ki… Niyə müharibə dayanmalı, niyə atəşkəs olmaldır?! Birdəfəlik son qoymaq lazımdır müharibəyə, deyə etirazımı bildirirdim. “Sən necə anasan?” deyə məni qınayanlar da az olmurdu. Hər gün neçə-neçə şəhid gəlir, evlərdən ah-nalə yüksəlir göyə, sən hələ də soyuqqanlısan. Yenə də “Şəhidsiz Vətən olmaz” deyib əsgərlərimizə dualar oxuyurdum. Elə oğlum da sübut elədi ki, həqiqətən də “Şəhidsiz Vətən olmur”.\n-Şakir bəy, az öncə qeyd etdik ki, Alik Xüsusi Təyinatlıların tərkibində döyüşürdü. Ona görə də harada olduğundan heç kəsin xəbəri olmurdu. 2020-ci il 27 sentyabr günündən üç gün sonra Alik hərbi xidmətdən tərxis olunmalı idi. Amma sizə zəng elədi ki, “ata, narahat olmayın, bir az gecikməli olacağıq!” Daha nələri dedi?\n-Dedi ki, narahat olmayın, hər şey yaxşı olacaq. Ola bilər ki, zəng çatmasın, yenə də narahat olmayın, imkan tapan kimi sizi yığacağam.\n-Müharibənin başlayacağı günü dedimi?\n-İstəmədi ki, valideynləri narahat olsun.\n-Bəli, sentyabrın 24-də zəng eləmişdi. Dağa gedəcəklərini dedi. Onu da dedi ki, 15-20 gün zəng etməyəcək. Müharibə başlayan gün harada olduğundan belə xəbərsiz idik. Noyabrın 16-da görüntülü zəng elədi. Hiss etdim ki, xeyli zəifləyib. Hər tərəf meşəlik idi, atışma səsləri gəlirdi. Harada olduğunu soruşdum, poliqonda olduğunu söylədi. Bəs niyə o tərəf, bu tərəfə boylanırsan tez-tez? Əsgərlərə nəzarət eləyirəm, narahat olma, hər şey yaxşıdır, dedi.\n-Amma özünüz yaxşı bilirsiniz ki, neçə gündür cəbhə xəttində vəziyyət gərgindir.\n-Bəli, hərtərəfli qızğın döyüşlər gedirdi. Səhv eləmirəmsə, həmin vaxtı Cəbrayılda idilər. Qısa danışdıqdan sonra sağollaşdıq.\n-Kəlbəcər istiqamətində ağır döyüşlər gedirdi. Xüsusi Təyinatlıların bir qrupu da Murovun azad olunması üçün o istiqamətə göndərilmişdi. Murov strateji bir nöqtə olduğu üçün ermənilər xeyli silah-sursat və canlı qüvvə cəmləmişdi ora. Həmin yüksəkliyə nəzarət edən tərəf qarşı tərəfin hərəkətinə də nəzarət etmiş olurdu. Ona görə də ordumuz öncə Murov istiqamətində irəliləməyə çalışdı. Alikin daxil olduğu dəstə də o döyüşlərin mərkəzində idi. Hətta onların mühasirəyə düşdüyü anları xatırlayanlar da var.\n-O gün Natiq Verdiyevin daxil olduğu kəşfiyat dəstəsi sağ cinah, Alikin dəstəsi isə sol cinah üzrə hərəkət edir. Artilleriya hücumundan sonra sarsılan düşmən Murov istiqamətində geri çəkilməyə məvbur olur. Bütün bunlara baxmayaraq, yüksəklik tamamilə düşməndən təmizlənir və ay-ulduzlu bayrağımız asimanı öz rənginə bələyir. 28 ildən sonra Murovda azan səsi eşidilir, Natiq Verdiyevin məlahətli səsi sanki dağları-daşları lərzəyə gətirir. Torpaq sevdalı oğullar ilahi kəlmələrdən ruhlanaraq daha da irəli atılırlar. Az sonra qorxmazlığı və düşmənə nifrəti ilə seçilən Natiq Verdiyev namərd gülləsinə tuş gəlir.\nDigər istiqamətdə irəliləyən dəstə isə düşmən mühasirəsinə düşür. Ağır texnika və saysız-hesabsız canlı qüvvəyə sahib olan düşmən mühasirəni daraltmaqla, hər kəsin sonuna çıxmağa çalışır. İki gün göstərilən dirəniş nəticə vermədiyi üçün Alik bir neçə nəfərlə gizli-yollarla zülmətin bağrını yarıb düşmənin arxasına keçə bilir. Alik təyin olunan nöqtəyə çatandan sonra əsl həngamə başlayır. Qorxuya düşən düşmən mühasirəyə düşdüklərini zənn edib qaçmağa çalışır. Komandir daxildən, Alik isə arxadan düşmənə elə bir zərbə vururlar ki, leş-leşə söykənir. Xüsusi Təyinatlılarımızın diribaşlığı və taktiki gedişi nəticəsində heç bir itki vermədən üç günlük mühasirədən qurtula bilirlər.\n-Kəlbəcər istiqamətindəki ildırımsürətli döyüş Murovu, Ömər aşırımını, Suqovuşanı bizə qaytardıqdan sonra Alikin də daxil olduğu dəstə Füzuli və Cəbrayıl istiqamətində baş verən döyüşlərə qatıldı. Orada nələrin baş verdiyini xatırlayaq?\n-Kəşfiyyat dəstəsi düşmənin içərisinə sızmaq üçün qarış-qarış, addım-addım irəliləməyə çalışır, gecə-gündüz demədən ac-susuz sürünürdü. Artıq dörd gün idi ki, kimsənin dilinə su dəymirdi. Yarpaq üzərindəki şehi dodaqlarına sürtsələr də susuzluğu yatırmırdı. Amma fərqinə varmadan irəliləyirdilər. Amma deyəsən duyuq düşmüşdü mənfur düşmən. Yoxsa pərakəndə halda hər tərəfi gülləbaran etməzdilər. Heç bir qarşılıq vermədən irəliləyən canavar oğular hiyləgər tülkülərin yuvasının ağzına çatdıqdan sonra vurçatlasın qopdu.\nO gecə düşmənin xeyli canlı qüvvəsi məhv edildi, o gecə xeyli ağır texnika sıradan çıxarıldı. O gecə düşmən tutduğu mövqedən birdəfəlik geri çəkildi. Köməkçi dəstə gələndən sonra Alik istirahət etmək üçün silahdaşları ilə yüksəklikdən aşağı endi. Qarşıda xeyli insan toplaşmışdı. Yəqin növbəti əməliyyat üçün hazırlıq gedir, – düşündü Alik. Amma yox, əsgərlərimiz 60-70 nəfərlik bir dəstəni əsir götürmüşdülər.\n-Hara aparırsınız bu alçaqları? – Alik dilləndi.\n-Siz nə danışırsınız, bir gün öncə neçə-neçə şəhid vermişik, neçə-neçə canavar oğul yaralanıb, neçə ananın gözü yaşlı qalıb, neçə qızın barmaqları xınalı qalıb, siz bunları hara aparırsınız?! Qətiyyən olmaz, bunları yerindəcə gəbərtmək lazımdır. Xocalını göz önünə gətirin, hələ başqa qırğınları demirəm. Bircə nəfərə aman verdilərmi?! Yox! Bircə nəfəri işğəncə vermədən öldürdülərmi?! Yox! Elə isə bunların gəbərtmək lazımdır deyib az qala özündən ağır silahını sinəsinə dayadı. Silahdaşları da onun kimi… Bir qədər sonra leş-leşə söykənmişdi.\nAlikin cib dəftərçəsi vardı. Döyüşü əvvəldən axıra qədər təfərrüatı ilə qeyd edər, şəxsən məhv etdiyi ağır texnika və canlı qüvvəni bircə-bircə dəftərçəyə köçürərdi. 141 nəfər erməni silahlısının gəbərdilməsi, 2 yük maşını, QAZ-66, ZTR, tank və müxtəlif çaplı silahların məhv edilməsi də Alikin adı ilə bağlıdır. Təəssüf ki, Alikin döyüş yoluna şahidlik edən qanlı cib dəftərçəsini əldə edə bilmədik.\n-Cəbrayılın azadlığından sonra növbəti əməliyyat Füzuli istiqamətində olacaqdı. Baxmayaraq ki, keçilməz sədlər, tunellər, betonlaşdırılmş istehkamlar, labirint səngərlər və qarışıq minalı sahələr ərazini daha da keçilməz etmişdi. Amma Azərbaycan oğulları həmin sədləri sinələri ilə keçməyi bacardı.\n-Əlbəttə ki, belə idi. Qorxubilməz oğullarımız düşməni qova-qova uğura yaxınlaşdı. Komanirinin dediyinə görə Alik erməniləri ələ salır, məzələnirdi. Bir istiqamətdə hədəfi vurduqdan sonra, sanki qeybə çəkilir, heç kimin gözləmədiyi məqamda düşmənin qarşısında peyda olurdu. Diribaşlığı, təpəri, təcrübəsi ilə elə bir xof yaradırdı ki, düşmən vahimədən qurtula bilmirdi.\nKomandir üzünü Şakir ataya tutaraq:\n-Necə böyütmüsən bu uşağı, bu qorxmazlığı, bu cəsarəti necə təlqin eləmisən ki, bu insan qorxu, hürkü nə olduğunu anlamır. Neçə ildir ki, xidmətdəyəm, bu illər ərzində diziqatlanmaz, qolubükülməz, sözdəndönməz çox oğullar gördüm, amma Alik tam fərqlidir. Sən onu harada böyütmüsən, nə yedirib-içirmisən ona?!\nŞakir qürurlansa da qəhər boğdu, komandirin verəcəyi cavab tıxanıb qaldı boğazında ….\nTa demədi ki, keçən əsrin əvvəlində qolçomaqlara, pristavlara, erməni-bolşevik dəstələrinə qan udduran Qaçaq İsanın, Cahan savaşında Berlinə qədər döyüş yolu keçən, almanlar üzərində inamlı qələbə qazandıqdan sonra sinəsini orden-medallar bəzəyən İsmayıl babanın, Birinci Vətən müharibəsində (Qarabağ savaşı) torpaqlarımıza təcavüz edən murdar ermənilərə qarşı mübarizəyə könüllü qoşulan Alik İsayevin soy daşıyıcısı təbii ki, babalarından ibrət götürməlidir. (Qeyd: Alik Şakir oğlu İsayev Qaçaq İsanın kötücəsidir).\nİstəkli oxucular, əvvəldə qeyd etdik ki, Alik Şakir oğlu babasının adını daşıyır, O baba ki, Birinci Vətən Müharibəsi başlayanda silaha sarılıb döyüşlərə qoşulmuşdu.\n-“Ot kökü üstə bitər” məsəli əbəs yerə deyilməyib. Ulu babadan miras qalan qəhrəmanlıq kötücə Alikintimsalında hərb tariximizin şərəfli səhifəsi ola bildi.\n-Mehparə ana, sizi eşidək, Alikli günləri bir daha vərəqləyək!\n-Alikin uşaqlığına qayıtmaq istəyirəm. 4-cü sinifdə oxuyurdu. Xocalının işğal tarixi ərəfəsi idi. Bugünkü dərsimiz “Şəhidlik və şahidlikdir” deyə Gülnarə müəllim qanlı tarixi vərəqləməyə çalışır.Alik dərhal ayağa qalxıb: “müəllim, şəhid nədir, şahid nədir?”- sual edir.\n-Torpağını azad edərkən ölümə qucaq açanlar şəhid, onu gözləri ilə görüb bu günümüzə daşıyanlar isə şahiddir, – müəllim cavab verir.\n-Onda mən şəhid olacağam, torpaqlarımızı düşməndən təmizləyəcəyəm, müəllim, Alik qürurla dillənir.\n-Otur aşağa, o nə sözdür, ölmək yox, öldürməyi öyrənməliyik. Neçə ki, torpaqlarımız işğal altındadır, bizə ölmək yaraşmaz. Müəllim səsini qaldırsa da,Alikin necə də qürurlu, vətənpərvər oluğunu anladı. Və inandı ki, yurdun birliyi, bütövlüyü üçün Alik kimi cəsarətli oğullara hər zaman ehtiyacımız var. Dilinə gətirməsə də, ürəyində fəxr etdi Aliklə.\nÖtərxan müəllim, Alik anadan şəhid doğulub. Həqiqətən də sözü ilə yox, əməli və qanı ilə sübut elədi Alik.\n-Mehparə ana, analar daha çox həssas və hissiyyatlı olur. Hətta övladının başına gələcək qəzavü-qədər anaya əyan olur. Alikin bu amansız savaşdan geri dönüb-dönməyəcəyini duymuşdunuzmu?\n-Alikin canına and olsun ki, şəhid olacağını bilirdim. Amma kiməsə deyə bilmirdim, dilə gətirməkdən qorxurdum. Mən hər gün şəhid yolu gözləyirdim, nəsə içimdə belə bir hiss hökm sürürdü. Hərdən düşünürdüm ki, bu qədər döyüş gedir, Alik niyə şəhid olmur?! Qorxulu, vahiməli hissdir, elə deyilmi?! Mən hazır idim, uca Rəbbimiz hazırlamışdı məni şəhid qarşılamağa, bəlkə də ona görə bu qədər səbirli, təmkinliyəm. Bəlkə də döyüş zamanı soyuqqanlı olmağımın da səbəbi bu idi. Hətta yuxuda da görmüşdüm Alikin şəhidliyini…\n-Gördüm ki, xeyli insan gəlir, əllərində Alikin böyüdülmüş şəkli. Öz-özümə düşündüm ki, Alik sağdır axı, niyə onun şəklini çərçivəyə salıblar. Əlimi atıb şəkli cırdım. O gündən sonra içimdə bir qorxu hissi də baş qaldırdı. Amma qürurumu sındıra bilmədi o hiss. Heç kimə heç nə demədən Allahımdan səbir dilədim.\n-Şakir bəy, döyüşlərin miqyası böyüdükcə Cəbrayıl da azad olundu, Füzuli də, hətta əsrlərin o üzündən nişanə qalan ulu körpü – Xudafərin də. Alikin növbəti döyüşü Xocavənd və Zəngilan istiqaməti olacaqdı. Bu istiqamətdə qənimət götürülən saysız-hesabsız ağır texnika vardı ki, onların ələ keçirilməsində Alikin xidmətləri əvəzsizdir.\n-Alikin silahdaşlarının dediyinə görə Hadrutu (Ağoğlanı) ələ keçirmək üçün əvvəlcə fərqli cinahlardan qəsəbəni mühasirəyə alırlar. Ətrafdakı düşmən postlarını darmadağın elədikdən sonra Alik bir neçə nəfərlə enir qəsəbənin mərkəzinə, təbii ki, milli ordunun əsgərləri postda möhkəmləndikdən sonra. Qəsəbəyə güllə atılmadığı üçün döyüş əlamətləri yox idi. Sanki yaşıllıqlar arasında bir adaya bənzəyirdi Hadrut (Ağoğlan). Amma bir ins-cins gözə dəymirdi. Güllə səsindən xoflanan mənfur düşmən aradan çıxan kimi qeybə çəkilmişdi. Alik silahdaşları ilə avtosalonun qarşısında dayandı. Bir-birindən bahalı, rəngbərəng avtomobillər gəl-gəl deyirdi. Alik içəri daxil oldu. Ətrafa göz gəzdirdikdən sonra zirzəmiyə enən pilləkənin başında dayandı. Nə fikirləşdisə sürətlə aşağa endi. Audi markalı ağ rəngli maşını diqqəti çəkdi. Sükanın arxasına keçib mühərriki işə salmaq istəyirdi ki, qarışıq, bir az da anlaşılmaz səs eşitdi. Dərhal aşağa enib küncdəki qaranlıq otağa tərəf irəlilədi.Yarıaçıq qapının arxasında üç erməni yaraqlısı gizlənmişdi. Siz elə qaranlığa məhkumsunuz, deyib Alik əlini silaha atdı.\nBir qədər sonra Alik silahdaşları ilə birgə posta döndü.\n-Hadrut (Ağoğlan) qəsəbəsi ermənilərdən təmizləndikdən sonra Alik İsayev Şuşa istiqamətində növbəti əməliyyata qoşuldu. Keçilməz yollar, qarlı-şaxtalı uçurumlar, sərt yoxuşlar, sıx meşəlik və dərin dərələr irəliləməyə imkan verməsə də sinələri ilə bütün sədləri yarmağı bacardılar.\n-Şuşadan öncə Tuğ istiqamətində qanlı toqquşma baş verdi. Ən ağır döyüşlərdən biri idi. Orada şəhid və yaralılarımız az olmasa da, düşməni ağır məğlubiyyətə uğratdıq. Leşləri barmaqla saymaq mümkün deyildi, hətta addım atmaq çətinləşirdi. Bu mükəmməl əməliyyatdan sonra hədəf yalnız Şuşa idi. Alikin də daxil olduğu dəstə sıx meşələrlə irəliləməyə çalışdı. Hiyləgər ermənilər yenə də yollarda pusqu quraraq tora salmağa çalışdılar, hətta mina basdırdılar ki, tələfatlarla əzmimizi qırsınlar, amma heç bir fənd qarşımıza səd çəkə bilmədi.\nBir gün rabitə əlaqəsinə girən komandanlıq qarşıda yenicə aşkarlanmış düşmən postunun dərhal təmizlənməsini əmr etdi. Alik cavab verdi ki, biz elə həmin istiqamətdəyik, başqa qüvvəyə ehtiyac yoxdur. Hərəkətdə olan dəstə dərhal vəziyyəti müzakirə edib fərqli istiqamətdən təhlükəli nöqtəyə yaxınlaşdılar. Hətta dumanlı, çiskinli hava da irəliləməyə mane ola bilmədi. Komandir bir neçə nəfərlə sağ cinahla, Alik isə dörd nəfəlik dəstə ilə əks tərəflə irəliləyərkən qarşıda ermənilərin QAZ-53 markalı tibbi yardım maşını peyda oldu. Hərb qanunlarını əsas gətirən dəstə maşına atəş açmamağı nəzərə alsa da, maşındakılar əsgərlərimizi atəşə tutdu.Alik dərhal hədəfi nişan alıb tətiyi çəkdi. Maşın partlayaraq qayaya çırpıldıqdan sonra yolun altına düşdü. Təəssüf ki, qorxmazlığı ilə silahdaşlarına örnək olan, düşmənə göz açmağa imkan verməyən, hətta ölümə meydan oxuyan Alik bu dəfə ölümdən xilas ola bilmədi. İki silahdaşı ilə birlikdə paramparça olmuş maşının qırıntıları altında qaldı. Həmin iki nəfər yaralı halda qurtulsa da, Aliki xilas etmək mümkün olmadı. Şuşanın bir addımlığında, Şuşadan əsən yellər telini daradığı məqamda şəhadət şərbətini içməli oldu Alik.\n-Mehparə ana, hələ orta məktəbdə oxuyanda “mən şəhid olacam”, yaxud da “siz mənimlə fəxr edəcəksiniz” demişdi Alik. Alik arzusuna çatdı, deyə bilərik.\n-Bəli, Alik öz arzusuna çatdı. Bizi vaxtsız qocaltsa da fəxr edir, qürur duyuruq. Canavar ürəkli oğulların cəsarəti, cənab prezidentin uğurlu siyasəti və xalqımızın birliyi 30 illik ləkəni alnımızdan silib başımızı dik qaldırdısa, nə xoş bizim halımıza. Ogul dərdi ağır olsa da, məqamı ucadır. Biz tək özümüz üçün deyil, onların adını yaşatmaq üçün yaşamalıyıq. Fəxr edirik ki, qalib bir ölkənin vətəndaşıyıq. Bir Aliki itirməklə minlərlə övlad qazandım, mən tək Alikin anası deyiləm, 3000 nəfər şəhidin anasıyam. Qürur duyuram, fəxr edirəm! Var olsun xalqım, var olsun Azərbaycan! Şəhidləri unutmayaq, şəhidlər öləndə deyil, unudulanda ölür. Bizə dövlətimizin maddi deyil, mənəvi dəstəyi lazımdır, yaşatsınlar şəhidlərin adını, nəsildən nəsilə keçsin şəhidlərin adı. Bax onda biz yaşayırıq, biz onda nəfəs alırıq. Onda duyuruq ki, canını qurban verən balalarımız ölməyib.\n-Bu gün sərhəddə qoç oğullarımız dayanır. Qorxmazlıq simvolu olan o oğulların canı və qanı bahasına üçrəngli bayrağımız dalğalanır sərhəddə. O oğullara şəhid anasının sözü nədən ibarət ola bilər?\n-Onu demək istəyirəm ki, vətənimin igid, şir-pələng ürəkli oğulları, sükanı beləsaxlayın! Şəhidlərin adını daim uca tutun! Sizdən qabaq gələn qardaşlarınızın yazdığı tarixə hörmətlə yanaşın! Onu da deyim ki, Alikin kiçik qardaşı da hərbi xidmətdədir. O həm qardaşının, həm də 3000-lik şəhid ordusunun adını qoruyur. Müzəffər ordumuzun şərəfini uca tutmağa çalışır. Sözümün sonunda onu da əlavə edim ki, Alik yaşca kiçik olsa da, göstərdiyi igidliyə görə bu yaşda ali məqama – ali dərəcəyə çatdı. 19 yaşında “Vətən uğrunda”, “Cəsur döyüşçü”, “Sücaətə görə”, “Xocavəndin azad olunmasına görə”, “Cəbrayılın azad olunmasına görə”, “Füzulinin azad olunmasına görə”, “Azərbaycan Bayrağı” və “Kəlbəcərin azad olunmasına görə”neçə-neçə medalların sahibi oldu. Alik və Alik kimi minlərlə şəhidlər qeyrətin, namusun salnaməsini yazdılar, kişilik məktəbinin müdavimi oldular. Fəxr edirəm ki, Alik İsayevin anasıyam!\nMüsahibəni ÖTƏRXAN ELTAC hazırladı\nHüseyn Altınalan: Daim güclü, uğurlu və rifah içində yaşa Azərbaycan


"Bu rayona nə vaxta kimi su maşınla verilə bilər ki?"\n11 mart, 2022 [14:46]\nBir müddətdir ki, Neftçala rayonu ərazisində Kürün səviyyəsi azaldığı üçün Xəzərin suyu Kürün suyuna qarışır. Bu da həm rayon sakimlərinin içməli su ilə təminatımda, həm də əkin sahələrinin suvarılmasında problemlər yaradır. Xəzərin suyunun Kürün suyuna qarışması problemi 2020-2021-ci illərdə də özünü göstərmişdi. Amma bir fərq var idi ki, o vaxt bu problem yayda biruzə etmişdi. Həmin dövrdə rayonun deputatı Sabir Rüstəmxanlı da öz iradlarını bildirmişdi. “Azərsu” ASC isə, əraziyi 40 km su xəttinin çəkildiyini, su maşınlarının ayrıldığını bildirmişdi.\nAncaq görünən odur ki, Neftçalada bu problemin qarşısı alınmadığı üçün vəziyyət daha da ağırlaşır. Və rayonun 20 mindən çox əhalisinin yaşadığı ərazidə sakinlər içməli su sarıdan sözün əsl mənasında əziyyət çəkirlər.\nXatırladaq ki, Neftçala sakinlərinin su probleminin aradan qaldırılması üçün, daha doğrusu Kür çayında şoranlaşmanın qarşısının alınması üçün prezidentin tapşırığına əsasən komissiya tədbirlər görür. Ancaq bu nə tədbirdisə, problem azalmaq əvəzinə çoxalır.\nMütəxəssislərin fikrincə, məsələni kökündən həll etmək lazımdır. Yəni oturub, yağışın yağmasını Kürün dolmasını gözləməklə heç bir nəticə əldə etmək olmaz.\n“İndi hələ havalar soyuqdur, susuzluq yayda olduğu qədər təsir etmir, amma yenə də su problemini həll etmək vacibdir. Bu rayona nə vaxta kimi su maşınla verilə bilər ki? Mütəxəssislər bu sahədə əsaslı işlər görməlidir. Ancaq müşahidə edirik ki, bir neçə ildir problem həll edilməmiş şəkildə qalır. Aidiyyatı qurumlar, Nazirlər Kabineti xüsusi işlər görməlidir” - bu barədə Bizimyol.info saytına danışan ekoloq Vaqif Əliyev bildirib ki, suyun olmaması təkcə vətəndaşları içməli su ilə deyil, eyni zamanda əkinə yararlı olan sahələrin, bağların suvarılması, heyvandarlıq üçün də vacibdir. Yəni Neftçalanın su probleminə göz yummaq və yaxud, xırda-para işlər görərək, gözdən pərdə asmaqla bu problemi həll etmək mümkün deyil.\nQarşıdan yay gəlir. Bəllidir ki, yayda da rayon sakinləri eyni problemdən əziyyət çəkəcəklər. Yenə də deputat çıxıb, iradını bildirəcək, “Azərsu” ASC də su çəkdiyini deyəcək.\nMaşınla rayon sakinlərinə su verməklə bu problemi nə qədər həll etmiş olursunuz?\nVə yaxud verilən suyun miqdarı vətəndaşa çatırmı?\nBəs əkin sahələri, heyvandarlıq?\nHər şey vətəndaşın içməyə bir stəkan su tapması ilə yekunlaşırmı?\nBəs prezidentin tapşırıqları necə oldu? Niyə icra edilmir? İcra edilirsə, niyə bu rayonun başı susuzluq problemindən ayılmır?\nGördüyünüz kimi veriləsi çox suallar var. Amma görünən odur ki, məmurlar da prezidentin tapşırıqlarına biganə yanaşır. Və yaxud özlərini işi “görürmüş” kimi göstərirlər. Əks halda, bu dövrdə Neftçalanın yenidən susuz qalması məsələsi gündəmə gəlməzdi. Görünür, yenidən kadr dəyişikliyinə ehtiyac duyulacaq...\nQeyd edək ki, mövzuyla bağlı məsul qurumlara sorğu göndərmişik. Cavablandıqda sizinlə bölüşəcəyik.


Epilepsiya: qefleti ölüm, intihara meyl neden yaranır? – DİQQƏT - Azadlıq Xeber\nEpilepsiya: qefleti ölüm, intihara meyl neden yaranır? – DİQQƏT\n16.09.2016 / 20:38 xeber – “Huşunu itirən şəxsə iynə batırılması, ağızın zorla açılması, kəskin qoxular iylətmək yolverilməzdir”\nMütəxəssis epileptik olmayan özündəngetmələrin daha çox olduğunu açıqlayıb. Nevroloq deyib ki, sırf epileptik tutmalarla bağlı huş itirilməsi zamanı xəstədə rəngin avazıması, ağız ətrafının göyərməsi baş verir: “Belə hallarda əzələ sıxılması, qıc olması yaranır və insan özünə nəzarəti itirdiyi üçün hara gəldi yıxılırlar deyə xəsarətlər alırlar.\nMütəxəssis qeyd edib ki, çətin doğuşlar zamanı beyin travmaları nəticəsində yaranan qıcolmalar uşağın ilk aylarında ortaya çıxmağa başlayar. Həkim bildirib ki, uşaqlarda yeni doğulan dövrdə epilepsiyanın əsas əlaməti üzdə, qaş hissəsində, başda, qollarda təkrarlanan atma hərəkətləri, ya da qolların yana doğru təkrar-təkrar açılması, titrəməsi ilə özünü büruzə verir: “Valideynlər belə hallarda uşaqların çox ağlağan olduğunu deyir, narahatlığı bu cür ifadə edirlər. Bundan başqa, bağça, məktəb yaşlı uşaqlarda xəyala dalmaq, uzun zaman gözü bir nöqtəyə zilləmək müşahidə edilir. Bunlar epilepsiya tutması, epilepsiyanın bir növüdür. Əgər epilepsiya yalnız bir nöqtədədirsə huş itirilməsi ola bilməz. Bütünlükdə beynə yayılıbsa, o zaman huş itə bilər”.


Cozef Bayden and içərək ABŞ Prezidenti vəzifəsinə başlayıb - Naxçıvan TV\n1 mart 2021. Bazar ertəsi 104.1 FM CANLI Nuhçıxan İnformasiya Agentliyi\nYanvarın 20-də Amerika Birləşmiş Ştatlarının Konstitusiyasını dəstəkləməyə və müdafiə etməyə and içən Cozef Bayden rəsmi şəkildə ABŞ Prezidenti vəzifəsinə başlayıb.\nNUHÇIXAN İnformasiya Agentliyi xəbər verir ki, mərasimdə minə yaxın qonaq olub, onların əksəriyyətini konqresmenlər təşkil edib. C.Bayden onun ailəsində 1893-cü ildən qorunub saxlanılan “İncil”ə əlini qoyaraq and içib.\nABŞ Prezidenti qismində özünün ilk nitqində C.Bayden bəyan edib ki, bu gün “Amerika günü” və “demokratiya günüdür”. O qeyd edib ki, demokratiya qalib gəldi və hakimiyyətin ötürülməsi dinc yolla baş verdi.\nABŞ-ın 46-cı Prezidenti Cozef Bayden hər iki partiyadan olan sələflərinə andiçmə mərasimində iştiraklarına və dəstəyə görə minnətdarlığını bildirib. O, ölkədə zorakılığa səbəb olan antisemitizmi və ağdərililərin üstünlüyü hərəkatını pisləyib. Prezident deyib ki, ekstremizm, irqi ədalətsizlik, zorakılıq, pandemiya Amerikaya maneçilik törədə bilməyəcək. Əgər ölkə birləşərsə, o halda bütün problemləri adlayar. “Amerika əsrlərin sınağından çıxıb və o, tab gətirib. Bu gün biz namizədin deyil, işin zəfərini - demokratiyanı bayram edirik. Mən bütün amerikalıların Prezidenti olacağam”, - deyə C.Bayden söz verib.\nKoronavirus pandemiyasından danışan C.Bayden vəd edib ki, ABŞ pandemiya ilə “birgə vahid ölkə kimi” mübarizə aparacaq və qalib gələcək. O, həmçinin pandemiya qurbanlarının xatirəsini yad etməkdən ötrü bir dəqiqəlik sükut elan edib. “Mən Konstitusiyanı müdafiə edəcəyəm, demokratiyanı müdafiə edəcəyəm və Amerikanı müdafiə edəcəyəm”, - deyə C.Bayden nitqini başa vurub.\nXatırladaq ki, Prezident Cozef Baydenin inauqurasiyası ilə bağlı Milli Qvardiyanın 25 minədək əsgəri Vaşinqtona yerləşdirilib. Vaşinqtonda gücləndirilmiş təhlükəsizlik tədbirləri ABŞ paytaxtında fövqəladə vəziyyət rejimi çərçivəsində həyata keçirilir. Vaşinqton meri Müriel Bauzer ehtimal olunan etiraz aksiyaları və qarışıqlıqla bağlı fövqəladə vəziyyət rejiminin yanvarın 21-dək uzadılması barədə sərəncam verib.\n“Arutyunyan Qarabağdakı erməniləri mitinqə aparır” - Erməni mediası\nİspandilli KİV-lər Prezident İlham Əliyevin mətbuat konfransını geniş işıqlandırıb - FOTOLAR\nPaşinyanın əleyhdarları hökumət binasına soxulublar - VİDEO\nAzərbaycan güləşçiləri Kiyev turnirini 6 medalla başa vurublar - FOTOLAR\nQubadlı rayonunda təhlükəsizliyə tam nəzarət olunur - FOTOLAR\nÖtən il Naxçıvanda ümumi daxili məhsulun həcmi 2 milyard 908 milyon manata yaxın olub\nTalışda şəhid olan kəşfiyyatçının xanımı: “20 saat xəbər almayanda, anladım ki...” - FOTOLAR\nNaxçıvanda pandemiya dövründə sahibkarlıq subyektlərinə 7 milyon 279 min manat maliyyə yardımı göstərilib\n“Bilirsiniz, bu necə təhqir idi?” Ermənilər Azərbaycanla yeni sərhəddə necə yaşayırlar - FOTOLAR\nNaxçıvanda ümumi daxili məhsul istehsalının 88 faizi, istehsal edilən sənaye məhsulunun 93 faizi özəl bölmənin payına düşür\nGələcəyin peşəkar zabitləri - VİDEO\nErmənilər Merdinli kəndindəki məsciddən tövlə kimi istifadə edib, qəbiristanlığı dağıdıblar - FOTOLAR\nXorvatiya nəşrində Qarabağ haqqında geniş reportaj dərc olunub - FOTOLAR\nAğdamın Güllücə kəndindən görüntülər - VİDEO\nErmənistanda bir gün ərzində üç nümayişin keçirilməsi nəzərdə tutulub\nTürkiyə hərbi sənayesinin daha bir uğuru - VİDEO\nMuxtar respublikada mülki müdafiə işinin təşkili diqqət mərkəzində saxlanılır - FOTOLAR\nTürkiyə mediası: Prezident İlham Əliyev dörd saatdan artıq zamanda jurnalistlərin əlliyə yaxın sualını cavablandırıb - FOTOLAR


Səyyar həkim briqadası Naxçıvanda tibbi müayinələr aparıb - AZƏRTAC – Azərbaycan Dövlət İnformasiya Agentliyi\nSəyyar həkim briqadası Naxçıvanda tibbi müayinələr aparıb\nNaxçıvan Muxtar Respublikası Səhiyyə Nazirliyinin təşkilatçılığı ilə yüksəkixtisaslı həkim briqadalarının Bakı şəhərindən dəvət edilərək muxtar respublikaya gətirilməsi və aztəminatlı ailələrdən olan xəstələrin başqa ünvanlara üz tutmadan müayinəsinin və cərrahiyyə əməliyyatlarının təşkili davam etdirilir.\nNaxçıvan Muxtar Respublikası Səhiyyə Nazirliyinin mətbuat xidmətindən AZƏRTAC-a bildirilib ki, Akademik Zərifə Əliyeva adına Milli Oftalmologiya Mərkəzinin səyyar klinikası son iki ayda Naxçıvan Muxtar Respublika Xəstəxanasında üçüncü dəfə humanitar tibbi aksiya keçirib.\nHəkim-oftalmoloqlar Humay Bayramova, Rəvanə Həsənova və Lalə Məmmədovadan ibarət səyyar briqada 134 müayinə aparıb, pasiyentlərə tibbi məsləhət və tövsiyələr verib. Səyyar aksiyada göstərilən xidmətlərdən əsasən, uşaqlar, eləcə də gənclər istifadə edib.\nMərkəzin baş həkimi Aytən Sultanova muxtar respublika xəstəxanasında belə müayinələrin ilboyu, ayda bir dəfə olmaqla, keçiriləcəyini vurğulayıb.\nQeyd edək ki, bölgədə analoqu olmayan Naxçıvan Muxtar Respublika Xəstəxanasında mövcud olan müasir tibbi avadanlıq və cihazlar, yaradılmış şərait burada mürəkkəb cərrahi əməliyyatların aparılmasına imkan verir. Yüksəkixtisaslı həkim briqadaları yerli həkimlərlə birgə hər il çoxlu sayda müayinələr, müxtəlif cərrahi əməliyyatlar aparırlar.\nAZERTAG.AZ :Səyyar həkim briqadası Naxçıvanda tibbi müayinələr aparıb


Timoşenko Ukraynanın kansleri ola biləcəkmi? » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\nDate: 16 Yanvar 2019, 19:38, Oxunma sayı: 736\nEks-baş nazir yeni konstitusiyanın qəbuluna çalışacağını vəd edir\nUkrayna üçün 2019-cu il tarixinin ən gərgin illərindən biri olmalıdır. Bu il Ukraynada seçki ilidir - martda yeni prezident, payızda isə yeni parlament seçiləcək. Ukrayna Mərkəzi Seçki Komissiyası indiyə qədər prezident olmaq istəyən səkkiz namizədi qeydə alıb. Namizədlər arasında ən sürpriz şəxs bir vaxtlar "narıncı inqilab”ın liderləri sırasında olan Yuliya Timoşenkodur.\nSeçkiqabağı mübarizəyə yeni ideyalarla gələn Timoşenko bəyan edib ki, qalib gələn kimi ölkə konstitusiyasının dəyişdirilməsi məqsədilə referendum keçirilməsinə çalışacaq. Ötən ilin yazında Timoşenko bəyan edib ki, mövcud konstitusiya xalqın maraqlarına cavab vermir və bu səbəbdən də öz layihəsini təqdim edir: "Bu layihə Ukraynada parlament üsul-idarəsinin tətbiqini nəzərdə tutur: Ali Radaya seçkilər açıq partiya siyahısı ilə iki turda keçiriləcək. Birinci turda seçkiqabağı baryeri keçən partiyalar növbəti tura keçirlər. Qalib avtomatik olaraq səslərin böyük əksəriyyətini (226 yer) əldə edir. Yerdə qalan yerlər partiyalar arasında proporsional qaydada baryeri keçən partiyalar tərəfindən müəyyən edilir. Seçkilərin nəticələrinə görə, birinci yeri tutan partiyanın lideri kansler postunu tutur. Bu post qanunverici və icra hakimiyyəti arasında bağlayıcı xətt olacaq”.\nTimoşenkonun qənaətincə, Ukrayna bununla da əziyyət çəkdiyi ikihakimiyyətlilikdən yaxa qurtara biləcək: "Real olaraq vəziyyət belədir ki, hökuməti baş nazir və prezident idarə edir. Layihədə prezident vəzifəsi yoxdur. Kansler respublikası o deməkdir ki, o, kansler "ticarət, korrupsiya olmadan icra strukturunun rəhbəri olacaq. Eyni zamanda parlamentdəki çoxluğun lideri postunu daşıyacaq”. Timoşenko əmindir ki, indiki sistemin əsas problemi oliqarxlararası müqaviləyə söykənməsidir. "Konstitusiyada bildirilir ki, xalq hakimiyyətin mənbəyidir. Əslində isə belə deyil. Çünki xalqı beş ildə bir dəfə parlament və yaxud prezident seçkilərinə buraxırlar. Lakin saxtakarlıqlar və seçki qanunlarının qeyri-effektivliyi üzündən xalq öz hüququnu reallaşdıra bilmir”, - deyə keçmiş baş nazir layihəsinin təqdimat mərasimində bəyan edib. "Batıkivşina”nın lideri yeni ideyasının cəmiyyətin hakimiyyət üzərində nəzarətinin güclənməsini nəzərdə tutduğunu bildirib. O, ilk öncə referendumun nəticələrinə uyğun olaraq növbədənkənar seçkilərin keçirilməsini təklif edib. Artıq Timoşenko özünün ideyasını aktiv şəkildə təbliğ etməyə girişib. Ötən gün İCTV-də gedən siyasi şoulardan birində bildirib ki, qanuni, konstitusion yolla hakimiyyətə doğru gedəcəklər: "Biz yeni qarşıdurma şəbəkəsi yaratmayacağıq. Bizim vəzifəmiz prezident və parlament seçkiləri arasındakı müddətdə referendum keçirmək və yeni konstitusiya qəbul etməyə nail olmaqdır. Parlamentə seçkiləri yeni sistemlə keçirmək niyyətindədiyik”.\nİndiki prezident Petro Poroşenkonu tənqid edən Timoşenko bildirib ki, prezident Ukrayna Pravoslav Kilsəsinin avtokefaliyası haqqında tomosu (qərarı) prezident seçkisində mübarizə üçün siyasi alətə çevirib: "Çox təəssüf edirəm ki, tomosu siyasi alətə çeviriblər. Mən buna qarşıyam. Biz müstəqil kilsənin yaradılmasının hər zaman tərəfdarı olmuşuq, amma bunun reytinq məqsədilə istifadəsini qəbul etmirik”.\nTimoşenkonun layihəsini şərh edən politoloq Vadim Karasev bildirib ki, təklif olunan sistem bir neçə iri "xalq” partiyasının idarəetməsini nəzərdə tutur: "Almaniya təcrübəsi götürülür”. Politoloq Aleksandr Leonov isə hesab edir ki, "Ukraynada mövcud parlament-prezident üsul-idarəsi elə də pis deyil: əsas hakimiyyət hökuməti təşkil edən parlament koalisiyasının əlində cəmləşib. Prezident isə xarici siyasət və müdafiə məsələlərinə cavabdehlik daşıyır. Lakin birbaşa iqtisadiyyata təsir etmək imkanına malik deyil”. Bəzi ekspertlər hesab edirlər ki, Timoşenko qalib gələcəyi təqdirdə belə, bəyan etdiyi ideyasını reallaşdıra bilməyəcək. Ən əsası buna vaxtın azlığı imkan verməyəcək.\nYeri gəlmişkən, Atlantik Şurasının saytında Brian Mefford yazır ki, Ukraynada prezident seçkisinin nəticəsini proqnozlaşdırmaq mümkün deyil, amma bu siyasi dönəmlə bağlı beş məsələ bəllidir: "Birincisi, açıq şəkildə Rusiyanı dəstəkləyən namizəd qalib gələ bilməz və bu, ölkənin indisini keçmişindən fərqləndirən ən böyük dəyişiklikdir. Ukraynanın müstəqillik əldə etdiyi dönəmdən 2012-ci ilədək rusiyapərəst elektorat böyük rol oynayıb. Ancaq Vladimir Putin 2014-cü ildə Krımı ilhaq etməklə, Donbası tutmaqla, Ukrayna elektoratının rusiyayönlü hissəsini məhv edib.\nİkincisi, rəy sorğularının yanlış olduğu üzə çıxacaq. Ukrayna mediasının hər gün yaydığı sorğularda Yuliya Timoşenko liderdir, ikinci yerdə yeni sifətdir, hazırkı prezident isə üçüncüdür”. "2016-cı ildə ABŞ-da rəy sorğuları Hillari Klintonun qələbə çalacağını proqnozlaşdırırdısa, Ukraynadakı sorğulara nə dərəcədə inanmaq olar?” – deyə müəllif yazır. Üçüncü amil prezidentliyə namizədlərin hamısının əslində parlamentdə yer qazanmaq uğrunda kampaniya aparmasıdır. Müəllifin fikrincə, seçkiylə bağlı aydın dördüncü amil Timoşenko ilə indiki prezident Petro Poroşenkonun seçkinin ikinci raunduna çıxacağıdır. Və nəhayət, beşinci amil prezident seçkisinin qalibinin parlament seçkisində də üstünlük əldə edəcəyidir. Rəy sorğuları 8-10 partiyanın parlamentə düşə biləcəyini, ancaq heç birinin üstünlük qazanmayacağını göstərir. Bu səbəbdən istənilən parlament çoxluğuna çoxpartiyalı koalisiya lazım olacaq. "Bəziləri şikayətlənirlər ki, bu seçki də əvvəlkilərə bənzəyəcək, köhnə sifətlər hakimiyyətə qayıdacaq. Müəyyən dərəcədə haqlıdırlar. Amma paradiqma Ukraynanın Avropa sivilizasiyasını seçməsilə dəyişib. İctimaiyyət daha yüksək standart, şəffaflıq tələb edir, daha liderlərinin bəyanatlarını olduğu kimi qəbul etmirlər. Ukraynalılar indi səlahiyyət sahibidirlər və səlahiyyətli vətəndaşlıq Ukraynanı irəli aparacaq”, - deyə məqalədə vurğulanır.\nYeni əməkdaşlıqlar astanasında (825) 14 Avqust 2019, 18:23\nBu gün “Qarabağ” APOEL klubu ilə cavab görüşü keçirəcək (709) 13 Avqust 2019, 13:59\nDmitri Peskov liderlərin görüşünün təxirə salınmasının səbəbini açıqlayıb (700) 13 Avqust 2019, 18:22\nRadikal müxalifət polislər haqqında informasiyalar yayırlar (698) 13 Avqust 2019, 16:00\nTexnoparklar 1,5 milyard manatdan çox məhsul istehsal edib (693) 13 Avqust 2019, 12:19\nMüdafiə naziri ön xətdə xidmət edən hərbi qulluqçularla görüşüb (685) 13 Avqust 2019, 20:16\nŞagirdlərin elektron yerdəyişməsi başlayır (681) 14 Avqust 2019, 21:30\nTürkiyə ilə Azərbaycan arasında birbaşa hava dəhlizi açılır (677) 13 Avqust 2019, 18:00\nBu gün hava az küləkli, çimərliklərdə isə... (664) 13 Avqust 2019, 13:00


Aygün Attar Türkiyənin məşhur qəzetinə mədəniyyət paytaxtı olan Şuşadan danışdı: “Şuşa ailəmin dədə-baba yurdu...” | 1news.az | Xəbərlər\n16:48 - 08 / 05 / 2021\nAzərbaycan Prezidenti İlham Əliyev, Ermənistanın işğalından azad edilmiş Dağlıq Qarabağın ‘Ürəyi’ kimi xarakterizə olunan Şuşanın Azərbaycanın mədəniyyət paytaxtı elan edilməsi haqqında fərman imzaladı.\n1news.az ONN mediaya istinadən xəbər verir ki, bu barədə Türkiyə Respublikası Prezident Təhlükəsizlik və Xarici Siyasətlər Şurasının üzvü, Türkiyə-Azərbaycan Dostluq, Əməkdaşlıq və Həmrəylik Vəqfinin prezidenti Aygün Attarın "Sabah" qəzetinə özəl açıqlamasında qeyd olunub..\nA.Attar məqaləsini təqdim edirik:\nPrezident Əliyev, “Şuşada dövlət idarəçiliyi və hüquqi tənzimləmənin daha da təkmilləşdirilməsi şəhərdəki tarixi və mədəni irsin bərpasına və qorunmasına xidmət edəcək, həm də onun davamlı inkişafı üçün şərait yaradacaq. Şuşa şəhərinin tarixi mənzərəsini bərpa etmək, əvvəlki şöhrətini bərpa etmək və ənənəvi zəngin mədəni həyatla birləşdirmək və eyni zamanda Azərbaycanın paytaxtı ənənəvi zəngin mədəni həyatla birləşdirmək və onu beynəlxalq arenada Azərbaycanın çoxəsrlik zəngin mədəniyyətinin, memarlığının və şəhərsalmasının parlaq incisi kimi tanıdacaq.\nŞuşa Azərbaycanın sivilizasiya paytaxtı idi. Şuşa ailəmin dədə-baba yurdu... İbrahim xandan əziz ailəmin məmləkəti… Sevdiyim babam Ağamirovların, Seyyit Həsən Ağanın və babam Əliövsət Ağanın məzarlarının yerləşdiyi şəhər… Nəciblik, xeyirxahlıq, musiqi, sənət Azərbaycanın təbii konservatoriyası, milli sivilizasiyamızın əvəzsiz tacı olan Qafqaz Parisi 8 may 1992-ci ildə terrorçu ermənilər tərəfindən işğal edildi. Şuşa işğalından sonra ürək tutmasından vəfat edən və anamın qardaşı kimi sevdiyi əmim üçün çıxılmaz bir yasın şahidi oldum.\nPaşinyanın Cıdır düzündə sərxoş oyunlarını izləyərək dəhşətə gəldim. Gün gəldi, Qarabağdan ayaqyalın sürgün edilən və öldürülənlərin uşaqları, Müzəffər Ali baş komandanın ətrafına toplaşdı və Paşinyanın rəqsini izlərkən sıxılmış yumruq işğalçı ermənilərin başında idi və “dəmir yumruq” kimi yerə endi.\nDahi şair Səməd Vurğunun şah əsərləri ilə dediyi kimi, Şuşa, şücaət, sevgi, mərtlik, qəhramanlıq, sevgi, halallıqdır… Şuşa şəhidlər yataqxanası, qazilər evi, qəhrəmanlar ocağıdır. Şuşa tarix boyu həm cənnəti, həm də cəhənnəmi dadmış bir şəhərdir ki, bəxt qismətinə bəxti bəxtinə gülür, gah da kədərlənir. Şuşa həm Qarabağdır, həm də Azərbaycandır. Şuşa, Qarabağ xanlığının qurucusu Pənah Əli Xanın inşa etdirdiyi “Pənahabad” adlı tarixi bir şəhərdir.\nXVIII əsrin ikinci yarısında Qarabağ xanı Pənah Əli Xan tərəfindən Şuşa Qalasının inşası ilə mühüm bir Türk vətəni adını alan Şuşa, yerləşdiyi yerə görə bir çox fərqli sivilizasiyalar üçün tez-tez gedən yer olmuşdur. Tədarük və miqrasiya yolları ilə.\nŞuşa deməklə yanından keçmək olmaz. Sinəsinə min illər toplayan, bir çox mədəniyyətə ev sahibliyi edən və nəfəs alan bir yerdir. Saklar, Hunlar, Şərqi Romalılar, Xəzərlər, Səlcuqlular, Monqollar və Teymur İmperiyası kimi bir çox mədəniyyətə ev sahibliyi etdi. Daha sonra Qaraqoyunlu, Ağqoyunlu, Səfəvi və Osmanlı Dövlətlərinin suverenliyi ilə Türk-İslam qoxulu milli mədəniyyət hakim oldu. Bu şəhər həm də ermənilərin “Türksüz Ermənistan” idealını, bölgəni “Qarabağın Qüdsü” adlandıraraq ələ keçirilməsini həyata keçirmək üçün əldə ediləcək strateji bir yerdir.\nBu mənada, Birinci Dünya Müharibəsi və ondan sonra ermənilər tərəfindən üç yol izlənildi. Birincisi, doğma Azərbaycan xalqını Şuşaya hücumları ilə çökdürərəq coğrafi təmizlənmə aparmaqdır. İkincisi, qorxutmaq və məcburi köç etmək kimi bu şiddət metodları nəticə vermirsə, bölgədə yaşayan Azərbaycan türklərinə qarşı hücumlar, kütləvi qətllər və hər cür məhv ilə etnik təmizlənmənin tətbiq olunmasıdır. Üçüncüsü, yandırdıqları və yıxdıqları malikanələrin, təhsil binalarının, tarixi və mədəni əsərlərin izlərini məhv etməklə, nəticədə burada türklərin deyil, ermənilərin yaşadıqlarını təbliğ etmək.\nAllah şahiddir, tarixin, qəbir daşlarının, min illərin abidələrinin, şəhidlərin qanı ilə sulanan şəhidlərin, otların, çiçəklərin və ağacların şahididir. Şair S.Vurğun buna görə deyir;\nŞuşa bir mədəniyyət və turizm şəhəridir və yalnız Şuşada yaşayan insanlar üçün deyil, həm də bütün azərbaycanlılar üçün mərhum Prezident Heydər Əliyevin təbirincə desək “əziz bir şəhər, əziz bir qala, əziz bir abidə” dir.\nAzərbaycanlı şair və rejissor “Xan qızı” Xuşid Banu Natavan (1830-1897), azərbaycanlı bəstəkar və musiqişünas Üzeyir Hacıbəyli (1885-1948), Sovet İttifaqı işğalına qədər ilk olaraq Azərbaycan parlamentində İttifaq və Tərəqqi Komitəsinin üzvü idi, daha sonra Türkiyə Cümhuriyyətində. Fəaliyyətlərinə davam edən millət vəkili olan Əhməd Ağaoğlu, Şuşada anadan olan tanınmış bir insandır. Azərbaycanın Qarabağ bölgəsi, xüsusən də Şuşa şəhəri musiqi fəaliyyətinin mərkəzi sayılırdı və Azərbaycan musiqisinin görkəmli simalarının əksəriyyəti Qarabağda tərbiyə olunurdu. Şuşanın Azərbaycanın incəsənət və sənətkar fabriki olduğunu söyləyirlər, Azərbaycanda ilk dəfə teatr, şeir və konsertlərə ev sahibliyi etdiyi üçün “Şərq Konservatoriyası, Avropa İtaliyası, Azərbaycan musiqisinin beşiyi” adlanır.\nPolad Bülbüloğlunun atası Murtaza Məmmədov, Üzeyir Hacıbeyli, Seyyid Əhməd Qarabaği, Rəşid Behbudov kimi məşhur Azərbaycan musiqiçilərinin vətənidir. Şuşa, Xurşudbanu Natavan, Qasım bəy Zakir, Süleyman Sani Axundov, Əbdürrəhim Haqverdiyev, Nəcəf bəy Vəzirov kimi məşhur yazıçı və mütəfəkkirlər də Şuşada təlim keçmiş sənətkar kimi tarixə düşdülər. Şuşadakı memarlıq abidələri Azərbaycanın çoxəsrlik tarixinin, mədəniyyətinin və ənənəsinin göstəriciləridir. Şuşanın ən məşhur məscidlərindən olan Yuxarı Gövhər Ağa Məscidi və Aşağı Gövhər Ağa Məscidi burada yerləşir. Şuşa beynəlxalq ticarət mərkəzlərindən biridir. Bu səbəbdən Qəhraman Mirsiyab Ağa Kərvansaray kimi bir çox karvansaraylar burada yerləşir.\nBu, Şuşanın otuz illik bir erməni işğalından xilas olması, Ermənistanın məğlubiyyəti, yorulmayan ürək kədərimizin qaytarılması və şəhidlərimizin və qazilərimizin bizə haqqıdır. Torpaqlarından qoparılanların mərhəmət yağışı kimi vətənlərinə axışmasıdır. Azərbaycan Prezidenti Ali Baş Komandan İlham Əliyevin “Bu gün 8 Noyabr 2020-ci il tarixində Azərbaycan bayrağı Şuşada dalğalanır. 28 il sonra Şuşada azan səsi eşidiləcək” sözləri, gedişatın elanı oldu müharibə və ordunun zəfəri.\nYaşasın: 8 May 1992-ci ildə bağrımızdan qoparılan Şuşanın 28 -ci ildönümünü bizə zəfər olaraq yaşadan və 7 may 2021 -ci ildə imzaladığı “Şuşa şəhərini Azərbaycan sivilizasiyasının paytaxtı” elan edən Ali Baş Komandan İlham Əliyev və şanlı Azərbaycan ordusudur.\nPrezident Ərdoğanın Şuşaya gözlənilən səfəri öncəsində Qarabağ Zəfərini taclandıran gözəl Şuşanın əsrlər boyu qorunub saxlanılan mədəniyyət paytaxtı kimi rəsmi qeydiyyatı yalnız Azərbaycan üçün deyil, Türk Dünyası üçün də çox əhəmiyyətli bir tarixi qərar olmuşdur.\nTÜRKSOY-un və Türk Şurasının və Türkiyənin Şuşadakı Baş Konsulluğunun ofislərinin açılması vacibdir.\nTürkiyə-Azərbaycan Dostluq, Əməkdaşlıq və Həmrəylik Vəqfi olaraq Şuşada Mədəniyyət Evimizin açılması üçün təmaslara başlamışıq. Hər il yasa bürünərək, dünyanın başımıza çökdüyü 8 May tarixində belə bir sevinclə yaşadığımız üçün şükürlər olsun.\nGözlərimiz işıqlı, yolumuz açıq!


“Timoşenko ilə yataqda” – Yeni rus sensassiyası (Video) | Bizimxeber\n“Timoşenko ilə yataqda” – Yeni rus sensassiyası (Video)\n21 Aprel 2014 / 13:15 / Baxış sayı: 36\nRusiya telekanalı Timoşenkoya qarşı “qara piara” a başladı\nRusiyanın NTV telekanalı aprelin 19-da Ukraynanın keçmiş baş naziri Yuliya Timoşenkonu təhqir edən ” Timoşenko ilə yataqda” adlı verliş təqdim edib. Avropa.info xəbər verir ki, verliş belə başlanır : ” Diqqət ! Üz başı çapıqlı , Rusiyaya nifrət edən bir xanım axtarılır. Bu həbsxana həyatı keçirmiş Timoşenkodur. Onun üçün iqtidar var dövlət yox, həmçinin bir ehtirasdır.”\nRusiya telekanalı Timoşenkonun əleyhinə Ukrayna Təhlükəsizlik idarəsinin istefada olan polkovniki Petrov Nedzinskini danışdırıb. Ukraynanın keçmiş təhlükəsizlik polkovniki Timoşenko haqqında aşağılayıcı ifadələr işlədir. “Timoşenko siyasətə Rusiyanın düşməni kimi gəlib. Belə birisinin Ukraynaya rəhbərlik etmək istəməsi , təssüfedicidir. Onun heç zaman siyasi prespektivi olmayıb. Sadəcə Rusiyaya qarşı radikal mövqeyinə görə, Qərb onu önə çəkdi. Timoşenko məni və ailəmi hədələyir.”\nDaha sonra , telekanal “qara piar”a keçərək , Timoşenkonun məhəbbət hekayələrindən danışıb. Onun evli vəkili Vlasinkayla sevgi macərası yaşadığını və məhz vəkilin bundan sonra arvadı ilə boşandığını deyir. Telekanal hətta, həbsxanada Timoşenkonun vəkillə intim münasibətlərini əks etdirdiyi bildirilən kadrlar da yayıb.\nAvropa.info NTV-nin efirdə yayımladığı verlişin videosunu təqdim edir:


Davamçılar və möhnət illəri - bölmə 24\n− Vallah, Allah bu işi sona çatdıracaq və nurunu tamamlayacaqdır. Ta ki bir qadın tək başına Sənadan yola çıxacaq və Hadrəməvtə qədər gedəcək və bu səfər boyunca Allahdan başqa heç kimdən də qorxmayacaqdır. Ancaq siz tələsirsiniz.\nSəna? Hadrəməvt? O vaxtlar nəinki bir qadın, karvanlarla gedən neçə-neçə güclü kişilərin yolu kəsilir və nəyi vardısa əlindən zorla alınırdı. Amma bunları Allahın Rəsulu buyurursa, mütləq baş verəcək və bu cür xoşbəxt bir dünya yenidən qurulacaqdı. Başqa sözlə, Hz. Habbab kimi səhabələr bu dözülməz günlərdə dişlərini sıxıb dözməyi öyrənmiş, belə bir dünyanı inşa etmək üçün daha əzmlə çalışmışdılar.\nXəyallarda çiçəklənən ümid...\nBəli, bəlkə də, bu gün çətinlik, əziyyət vardı, amma artıq hər gələcək gün matəm içində keçməyəcəkdi. Bir gün qar və buzlar əriyəcək, bəşəriyyət səmasında yenidən bahar təbəssümü saçılacaq, ətrafa nur yayılacaq və Rəbbi-Rəhimin arzu etdiyi istiqamətdə bir bayram olacaqdı.\nHz. Məhəmmədin (s.ə.s.) Habbaba dediyi cümlələrə oxşar ifadələri Quranda Uca Allah (cəllə cəlaluhu) da buyururdu. Həmin gün bəziləri əllərindəki imkanları sərf edib Allahın nurunu söndürmək istəyirdi, ancaq Allah (cəllə cəlaluhu) Cəbrail vasitəsilə:\n− Kafirlər istəməsə də, Allah nurunu tamamlayacaqdır, − müjdəsini göndərir və bu müjdə o gün zillət çəkənlər üçün zorakılığa, təcavüzə qarşı mübarizədə azuqə olurdu. Bunu vəd edən Allahdı... Rəsulullahdı... Allah və Rəsulu bir şey buyurmuşdusa, o, mütləq olacaqdı, səhabələrin buna zərrə qədər də şübhəsi yox idi və ola da bilməzdi. Çünki onlar gözlərindən qeyblə bağlı pərdələr götürülsə, metafizik aləmləri müşahidə etməyə başlasalar belə, imanda mətin və iradəli insanlar idilər. Onlar Rəsulullahın dizinin dibində, Allahın himayəsində yetişmişdilər. Demək olar ki, hər gün qarşılarına yeni bir ilahi ehsan süfrəsi sərilir və onlar da İlahinin lütf etdiyi bu süfrədən doyunca istifadə edir, Peyğəmbər söhbətinin lətafəti ilə məst olurdular.


Sarkisyanın bəyanatı ciddi qarşılanmır- Video | ANA SƏHİFƏ\nson xeber > REGİON > Sarkisyanın bəyanatı ciddi qarşılanmır- Video\nTarix : 13 Avqust 2014 10:47\n“Ermənistanın bir dövlət kimi ortaya çıxmasının özü də elə SSRİ-dən qalma problemdir”.\nSarkisyanın bəyanatları Soçi danışıqlarına vasitəçilik edən Rusiyada da maraqla izlənilir. Moskvada Ermənistan prezidentini ciddi qarşılamırlar.\nİdeologiya.az ANS TV-yə istinadən xəbər verir ki, Ermənistan prezidenti Serj Sarkisyanın Azərbaycanı ballistik raket hücumu ilə təhdid etməsi Rusiyanın hərbi ekspertləri tərəfindən də ciddi bir bəyanat kimi qəbul edilmədi.\nRusiyanın tanınmış hərbi eksperti Aleksandr Xramçixin Ermənistanın hərbi güc baxımından Azərbaycandan çox zəif olduğunu və belə bəyanatların sadəcə siyasi məqsəd güddüyünə inanır.\nAleksandr Xramçixin sözlərinə görə, aydın məsələdir ki, Sarkisyan bu bəyanatı öz elektoratı üçün edib:\n“Ermənistanda kütləvi qırğın silahı olmadığı üçün hərbi baxımdan onun Azərbaycanı məhv etməsi mümkün deyil. Ermənistanda sadəcə köhnə Sovet raketləri mövcuddur ki, bunlar da nəinki Azərbaycanı yox etməsi, hətta bəzi konkret hərbi obyektlərə belə dəqiq zərbə endirə bilməsi sual altındadır”.\nRusiyanın tanınmış jurnalisti Orxan Camal isə Sarkisyanın təhdidlərinin Ermənistanın qarşılaşdığı bəzi çətinliklərdən qaynaqlandığına inanır.\nOrxan Camal deyir ki, Rusiyanın isə indi Ukrayna ilə bağlı ciddi problemləri var:\n“Ermənistan prezidenti də Rusiyanın dəstəyinin azaldığını hiss etdiyi üçün belə əsəbi bəyanatlar verməyə başladı. Putinin “Qarabağ münaqişəsi SSRİ-nin mirasıdır” sözünə gəlincə isə bunu da unutmamalıyıq ki, Ermənistanın bir dövlət kimi ortaya çıxmasının özü də elə SSRİ-dən qalma problemdir”.\nSoçidə baş tutan müzakirələrdə Qarabağ münaqişəsinin dinc yollarla həlli üçün çalışmaların davam etdirilməsi qərarı alınmışdı.\n777 dəfə baxılıb\tBƏNZƏR XƏBƏRLƏR\nGüneydə böyük aksiya üçün – ÇağırışBir qrup Güney azərbaycanlı Urmu gölü üçün ən böyük insan zənciri aksiyasına çağırış ediblər. Çağırışa əsasən, insan zənciri aksiyası Urmu gölü üzərində salınmış körpünün üstündə baş tutacaq. Ətraf mühit tərəfdarları “Urmu gölünün nicatı üçün hamı əl-ələ” şüarı […]12 İyl 2017 ÇDAVAMI\nİran YUNESKO-nun sənədini ləğv etdiİranın Ali Mədəni İnqilab Şurası iyunun 13-ü YUNESKO-nun hökumət tərəfindən qəbul edilən “Təhsil-2030” sənədini ləğv edib. Şuranın iclasına İran Prezidenti Həsən Ruhani və digər rəsmilər qatılıb. Sənədin ləğvi hakimiyyətin radikal qanadına bağlı ruhanilərin, o cümlədən də İranın […]14 İyn 2017 ÇDAVAMI\nİranda xalq ayağa qalxdı – Fotoİranda parlament binasında və Xomeyni məzarı qarşısında törədilən terakt aktında həyatını itirənlərin yas mərasimi keçirilib. Paytaxt Tehranda keçirilən mərasimə qatılanlar Səudiyyə Ərəbistanı, Suriya və ABŞ əleyhinə şüarlar səsləndiriblər. İran Prezidenti Həsən Ruhani mərasimə qatılaraq başsağlığı verib. İranın […]10 İyn 2017 ŞbDAVAMI\nİranda toqquşma: 22 nəfər öldüİranın cənub-qərbindəki Xuzistan əyalətində qəbilələrarası toqquşma nəticəsində azı 22 nəfər həlak olub. Trend-in məlumatına görə, iki qəbilə arasında məişət mübahisəsi silahlı münaqişəyə çevrilib. Hadisə nəticəsində onlarla sakin yaralanıb. Xuzistan əyalətinin deputatı Hidayətulla Xadəminin sözlərinə görə, münaqişənin baş […]10 İyn 2017 ŞbDAVAMI


Ruslan Əmircanov Gürcüstana yollana bilər » Football-plus.az\n11 iy 01:34olke\nRuslan Əmircanov Gürcüstana yollana bilər\n“Məncə, hər kəs günahı kənarda yox, özündə axtarmalıdı”\nŞənbə günü keçirilən “Səbail” – “Sumqayıt” matçını izləyənlər arasında Ruslan Əmircanov da var idi. Təcrübəli müdafiəçi ötən mövsüm şərəfini qorudğu AZAL-ın fəaliyyətini dayandırmasından sonra klubsuz qalıb. Oyunu diqqətlə izləyən Ruslan bəzən özünü saxlaya bilməyərək, meydanda olan futbolçuların səhvlərinə reaksiya verir, yanında olan dostuna həmin an oyunçunun hansı addımı atmalı olduğunu söyləyirdi. Bir sözlə, Əmircanov kənardan bir məşqçi kimi oyunu təhlil edirdi. “Bəlkə vaxtilə ölkənin aparıcı klublarının və yığmanın şərəfini qorumuş müdafiəçi məşqçliyə başlayıb, xəbərim yoxdu” düşüncəsi ona yaxınlaşıb söhbətləşməyə qərar verdim.\n- AZAL tarixin yaddaşına köçdükdən sonra səndən səs-soraq yoxdu. Hardasan, nə işlə məşğulsan?\n- Hazırda heç bir komandada deyiləm. Fərdi məşqlərlə kifayətlənirəm. Açığı, hələ ki heç bir klubdan təklif də almamışam. Yalandan deyə bilmərəm ki, iki-üç dəvət var, ancaq özüm seçim edirəm. Futbol dili ilə desək, azad agentəm (gülür).\n- Sənə elə gəlmir ki, futbolsuz qala bilərsən. Nəzərə alsaq ki, elitada çıxış edən komandaların əksəriyyəti artıq heyəti komplektləşdirməyi başa çatdırıb, bu real görünür.\n- Bəli, sizinlə razıyam. Avrokuboklarda çıxış edən təmsilçilərimizi bir kənara qoyaq, debütant “Səbail” belə artıq birisigün təlim-məşq toplanışı üçün Türkiyəyə yollanır. Belə baxıram, “Sumqayıt” da transferləri yekunlaşdırıb. Bircə qalır “Kəpəz”. Onlardan səs-soraq çıxmasa, deməli, klubsuz qalacam (gülür). Ancaq bir-iki variant var. Əmin olmasam da, yaxın iki-üç gündə yenilik ola bilər.\n- Adətən, ölkə daxilində özünə klub tapa bilməyənlər xaricə üz tutur. Dəfələrlə buna şahidlik etmişik. Bəlkə sən də eyni addımı atasan?\n- Mənim heç vaxt agentim olmayıb. Xaricə yollanmaq üçün bu vacib şərtdi. Ölkə klublarına keçidlərim zamanı danışıqları həmişə özüm aparmışam. Nə qədər olmasa da, Azərbaycanda tanıyıblar, təklif göndəriblər, mən də ofisə yollanaraq şərtləri müzakirə edib müqaviləyə qol çəkmişəm. Legioner həyatı yaşamaq üçün isə gərək kimsə səni əcnəbi kluba təklif etsin, haqqında onlara məlumat versin. Mən bu gün PTT liqasında çıxış edən hansısa kluba necə gedim deyim ki, sizin komandada oynamaq istəyirəm. Ancaq ölkə xaricindən təklif gəlsə, dəyərləndirməyə hazıram. Yaşıl meydana çıxmağa, 90 dəqiqə mübarizə aparmağa özümdə yetərincə güc hiss edirəm. Ötən mövsüm AZAL-ın heyətində, demək olar ki, bütün oyunlarda əsas heyətdə meydanda oldum. Bəlkə də peşəkar futbolçu kimi bu günə kimi agentimin olmaması da bir yanlışlıqdı. Vaxtında hansısa menecerlə işbirliyi qursaydım, bu gün klubsuz qalmazdım.\n- Sözlərindən belə çıxır ki, müasir futbolda agentsiz keçinmək çətindi.\n- Əlbəttə. Hərdən öz-özümə sual verirdim ki, məhşur futbolçular ninyə agentlərlə müqavilə bağlayırlar. Onsuz da onları hamı tanıyır, istənilən aparıcı klub onu transfer etməkdə maraqlıdı. Ancaq yaş ötdükcə, müəyyən təcrübəyə yiyələndikcə görürsən ki, bu addımı atmaq vacibdi. Peşəkar futbolçunun mütləq agenti olmalıdı.\n- Çox maraqlıdı birvaxtlar aparıcı klubların heyətində görmək istədəyi Ruslan Əmircanov, Kamran Ağayev, Vaqif Cavadov kimi futbolçular bu gün Azərbaycanda özünə klub tapa bilmir. Səncə, bu nə ilə bağlıdı? Bəlkə maddi tələbləriniz yüksəkdi deyə kənarda qalmısız?\n- O biri futbolçularn yox, öz adımdan danışmaq istəyirəm. Bu gün mənim seçimim yoxdu. Maraqlanan olsun ki, sən də təklif olunan şərtləri qəbul edib-etmədiyini söyləyəsən. Məncə, hər kəs günahı kənarda yox, özündə axtarmalıdı. Bir də futbolda gərək idman xoşbəxliyi səndən üz döndərməsin. Yenə özümdən nümunə çəkim. İnter”i “Qəbələ”yə dəyişəndən sonra ilk 8 turda bütün matçlarda əsas heyət üzvi kimi meydana çıxdım. Sonra isə kiçik bir zədəyə görə 8 ay futbol oynaya bilmədim. Həmin 8 ayı itirməsəydim, məncə, yenə aparıcı klublardan birində olardım, yığmaya dəvət alardım. Ancaq həkim səriştəsizliyi gələcək karyerama təsir etdi. Hələ də həmin cərrahı “sevə-sevə” xatırlayıram.\n- Səhv etmirəmsə, ilk əməliyyatı Türkiyədə etdirmişdin.\n- Bəli, ilk dəfə “Acıbadem”də əməliyyat olundum. Ancaq bir müddətdən sonra məşqlərdə yenidən ağrılar baş qaldırdı. Bu dəfə İtaliyaya üz tutdum. Romadakı cərrah Tottini və bir çox tanınmış futbolçuları əməliyyat edib. Orda məni müayinə edəndən sonra ilk sözü belə oldu: “Sən kimin əlinə düşmüsən? Bu ki xırda bir zədədi. Buna görə bu qədər əziyyət çəkmək olar?” İtalyan həkim məni yenidən futbola qayatrdı.\n- Elita təmsilçilərindən təklif almasan, ölkə xaricinə yollanmaq variantı alınmasa, birinci diviziona yollana bilərsən?\n- Bizim futbolçular arasında sanki birinci divizionla bağlı bir kompleks var. Əksəriyyəti düşünür ki, aşağı dəstəyə yollansam, bir daha elitaya dönə bilməyəcəm. Ancaq mən elə fikirləşmirəm. Birinci divizionda oynamaqla çiynimdəki poqonlar sökülməyəcək ki. Qarşısına ciddi hədəflər qoyan, premyer-liqanı hədəfləyən komanda olsa, oynayarm. Heç şübhəsiz ki, müqavilə şərtləri də normal olmalıdı. Söhbətimizin əvvəlində bir-iki variantın olduğunu söyləsəm də, konkret heç nə demədim. Ancaq sizdən gizlətmək istəmirəm. Ola bilsin, Gürcüstanın güclülər dəstəsində çıxış edən klubların biri ilə anlaşdım. Vaxtilə bir yerdə oynadığım, ancaq bu gün karyerasını başa vuran gürcü futbolçularla bu haqda danışıqlar gedir. Yaxın günlərdə hər şey aydın olacaq.


www.XALQXEBER.az » Cəmiyyət » Nazirlikdəki ikitirəlik sona çatır – Muxtar Babayev Firdovsi Əliyevə qapını göstərir?..\nRamiz Mehdiyev getdikdən sonra Firdovsi Əliyevin ETSN-dəki mövqeləri bir xeyli zəifləyib və onun yaxın günlərdə vəzifədən alınması istisna olunmur…\nEkologoya və Təbii Sərvətlər Nazirliyində ikitirəlik yaxın günlərdə sona çata bilər. Bu barədə MilliYol-a daxil olan məlumatda bildirilir ki, bu üzdən nazirlikdə kadr dəyişikliyinin baş verməsi istisna olunmur. Söhbət Ekologoya və Təbii Sərvətlər nazirinin birinci müavini Firdovsi Əliyevin vəzifədən alınmasından gedir. Mənbə bildirir ki, əslində nazirlikdəki ikitirəlik Muxtar Babyev nazir təyin ediləndən sonra, daha doğrusu Vüqar Kərimov nazirliyin Aparat rəhbəri vəzifəsində Rövşən Cəlilovu əvəz etdikdən sonra başlayıb.\nMuxtar Babayevin nazirlikdəki bilinən əsas siması olan Vüqar Kərimovun Firdovsi Əliyevlə ilk gündən əməkdaşlıqları baş tutmayıb. Firdovsi Əliyevin ETSN-də böyük nüfuza sahib olması həm Muxtar Babyevin, həm də Vüqar Kərimovun qısqanclığı ilə qarşılanıb. Bu ikitirəlik iki ilə yaxındır ki, davam edir. Firdovsi Əliyev Hüseyqulu Bağırovun zamanında olduğu kimi nazirlikdə əsas söz sahibi olmaqda davam edib. Lakin Ramiz Mehdiyevin Prezident Adminstrasiyası vəzifəsindən alınmasından sonra Firdovsi Əliyevin mövqeləri xeyli zəifləyib. Ramiz Mehdiyevin “adamı” kimi tanınan Əliyevin son iki ayda xeyli nüfuz itkisinə məruz qaldığını qeyd edən mənbənin bildirdiyinə görə hazırda nazir müavinin ətrafında kimsə qalmyıb. Böyük əksəriyyət tərəf dəyişdirərək Vüqar Kərimovun yanında yer almağa çalışır.\nXatırladaq ki, Fordovsi Əliyev ETSN-də əsasən meşə təsərrüfat idarələrini kurasiya edib. Son zamanlarda isə mətbuatda məhz bu sahədə olan neqativ hallarla bağlı yazıların sayı həddən artıq çoxalıb. Mənbə bunu təsadüfi hesab eləmir və Firdovsi Əliyevin vurulması üçün titajlandığını güman edir. Qeyd edək ki, yayılan məlumatlara qarşı ETSN-nin mətbuat xidməti də susqunluq nümayiş etdirir. Əvvəllər isə bu heç də belə deyildi.


Üzümçülükdə may qayğıları: fermer bu ay nələri etməlidir?- - Aqrobiznes\nÜzüm bitkisinə xas olan ekoloji plastiklik xassəsi ona müxtəlif aqrotexniki tədbirlərə və müxtəlif formaya uyğunlaşmaya imkan yaradır və ona təkamül prosesində qazandığı xüsusiyyətlərə uyğun beсərmə və müasir aqrotexniki tədbirləri tətbiq etdikdə istər ayrı-ayrı tənəkdə, istəsədə sahədən bol məhsul götürmək olar. Həmçinin hər bir bölgədə sortların fenologiyasını bilmək müxtəlif aqrotexniki əməliyyatların (budama, suvarma, gübrələmə, çiləmə, gübrələmə, meyvə yığımı, torpaq becərmələri və s.) vaxtının müəyyən edilməsində və seleksiya işləri üçün vaсibdir.\nÜzümçülükdə aqrotexniki, aqrokimyəvi və bitki mühafizəsi tədbirlərinin həyata keçirilməsində uzun illərdir ki, iki yanaşma- tədbirlərin mövsüm (aylar üzrə) üzrə və üzümün illik inkişaf dinamikasına (vegetasya fazalarına və nisbi sükunət dövrünə) uyğun aparılması mövcuddur.\nÜzümçülükdə son dövrlərdə biologiyası, vegetasiya müddətləri, o cümlədən yetişmə dövrləri (ən tez yetişəndən-çox gec yetişənə qədər), aqroekoloji, davamlılıq, adaptasiya xüsusiyyətləri, becərilmə texnologiyaları və s. göstəriciləri müxtəlif olan üzüm sortlarının yetişdirilməsi mövsümü yanaşmanın əhəmiyyətini azaldır. Digər tərəfdən, torpaq-iqlim, coğrafi xüsusiyyətlərinə görə kəskin müxtəlifliklər olan regionlarda mövsümlə (aylar üzrə) aqronomik tədbirlər uzlaşmır. Həmçinin, son dövrlərdə iqlim dəyişkənlikləri ilə əlaqadar olaraq üzümün vegetasiya müddətində iqlim normalarına uyğun olmayan hava şəraiti ilə əlaqadar olaraq inkişaf dinamikasında dəyişkənliklər meydana çıxar. Bu isə özlüyündə aqronomik tədbirlər zamanı ənənəvi təqvim ardıcıllığların pozulması ilə nəticələnir.\nOdur ki, üzümçülüklə məşğul olan fermer və mütəxəssislərin becərdikləri üzüm sortlarının fenologiyasını, o cümlədən onların mövsüm və ilin ayları üzrə inkişaf xüsusiyyətlərini bilmələri vacibdir. Çünki, üzüm sortlarının hər bir inkişaf və fenoloji dövrünün özünəməxsus xüsusiyyətləri mövcuddur və hər bir dövr (fenofaza, fəsil, ay və s.) üçün fərqli aqrotexniki becərmə, mühafizə və s. tədbirlərin həyata keçirilməsi tələb olunur. Müxtəlif üzüm sortlarına xas olan fenoloji inkişaf fazaları becərmə tədbirlərinə münasibətdə fərqli yanaşmalar tələb edir. Üzümün fenologiyası, aqroekologiyası nəzərə alınmaqla aqronomik tədbirlərin həyata keçirilməsi məqsədəuyğundur.\nBunları nəzərə alaraq Üzümçülük və Şərabçılıq ET İnstitutunun əməkdaşları tərəfindən üzüm sortlarının fenologiyası, aqroekologiyası nəzərə alınmaqla üzümün illik inkişaf dövründəki xarakterik fenofazalara uyğun aqronomik tədbirlər müəyyən edilərək tövsiyə edilir.\nTumurcuqların açılmasından çiçəkləməyə qədər: Bu faza gözcüklərin açılması ilə başlayır və torpaq-iqlim şəraitindən asılı olaraq aprel ayının əvvələrindən may ayının ortalarına, axırlarına və iyun ayının əvvələrinə təsadüf edir. Həmin vaxtda çiçək qrupunun diferensasiyası və qönçələrin sürətlə əmələ gəlməsi prosesi gedir. Bu dövrdə tənəyin inkişafı üçün daha yaxşı şərait olmalıdır.\nGözcüklərin açılma vaxtı ilin hava şəraitindən, sortun bioloji xüsusiyətlərindən, tənəklərdəki gözcüklərin ümumi vəziyyətindən, miqdarından və s. asılıdır. Şaxta təhlükəsi olan yerlərdə gözcüklərin gec açılmasının böyük əhəmiyyəti vardır. Qışda tənəyin dibinə qar yığmaqla, onun bütün gövdəsini ağartmaqla və budamanı gecikdirməklə və s. tədbirlərlə gözcüklərin açılmasını ləngitmək olar.\nİkinci faza dövründə aqrotexnika üçün vacib olan aşağıdakı bioloji mərhələləri qeyd etmək olar:\nBirinci çiçək topasının görünməsi haramı zoğların vurulmasının başlanğıcını göstərir. Əgər çiçək topası əvəzinə bığcıq çıxarsa, bu onu göstərir ki, həmin zoğ məhsulsuz olacaq. Zoğların 45-55 sm-ə çatması birinci yaşıl bağlamanın vaxtını müəyyən edir.\nTumurсuqlar açıldıqdan sonra zoğların böyüməsi, inkişafı prosesi gedir, zoğların uzunluğu 22-32 sm-ə çatdıqda çiçək salxımları aydın görünməyə başlayır. Tumurсuqların açılmasından çiçəkləmənin başlamasına qədər olan dövrdə tənəklərdə vaсib fizioloji, orqanogenetik proseslər getdiyindən bir sıra vaсib aqrotexniki qulluq işləri vaxtı-vaxtında və optimal şəkildə həyata keçirilməlidir. Bu dövrdə məhsuldarlığın formalaşmasına müsbət təsir göstər¬mək olar. Bu zaman tənəklər barsız və haramı zoğlardan təmizlənməli və tənəyə optimal yük verilməlidir. Ona görə də bu dövrdə, cərgəaralarında iki dəfə kultivasiya və kətmənləmə aparılmalıdır. Haramı zoğlar iki dəfə vurulur. Birinci dəfə vurulma ştambda və çoxillik qollarda (haramıların uzunluğu 5-7 sm-ə çatdıqda), ikinci dəfə isə barlı və barsız zoğlar seçildikdə aparılır. Çiçəkləməyə 10-12 gün qalmış əlavə gübrə verilməlidir. Çiçəkləmənin başlanğıcında zoğların ucları qoparılmalıdır.\nTənəklərdə üfüqi inkişaf edən və ölçüsü 35-50 sm-ə çatan zoğların məftillərə ilk bağlanması həyata keçirilməlidir. Tənəklərdə vegetativ kütlənin artması səbəbilə xəstəlik və zərərveriсilərin inkişafının qarşısının alınması məqsədilə ilk profilaktik tədbirlər görülməlidir. Tənəklərin sağlamlığından və fitopatoloji vəziyyətindən asılı olaraq iki dəfə yaşıl bağlama, mildiu və oidium xəstəliklərinə qarşı mübarizə aparıla bilər.\nÇiçəkləmə (başlanması və sonu): (bu faza torpaq-iqlim şəraitindən və sort xüsusiyyətindən asılı olaraq may ayının ortalarından iyun ayının ortalarına kimi müddətdə 7-14 gün davam edir)\nBu mərhələdə bütün işlər və aqrotexniki tədbirlər (suvarma, gübrələmə və s.) dayandırılmalıdır.\nÜçüncü faza ərzində aqrotexnika üçün aşağıdakı bioloji mərhələləri qeyd etmək olar: Çiçəkləmə dövründə bütün aqrotədbirlər, xüsusən suvarma, torpağın becərilməsi və s. dayandırılmalıdır. Çünki bu işlər görülən vaxt üzümlükdə temperatur aşağı düşür və mayalanma prosesini zəiflədir. Çiçəkləmə dövründə temperaturu 18-22°C-dən yuxarı olan yerlərdə həmin aqrotexniki tədbirləri həyata keçirmək olar.\nÇiçəkləmə fazası üzümlükdən yüksək məhsul almaq üçün vacib dövrdür. Çiçəkləmə prosesinin yaxşı getdiyi dövrdə mayalanmaya, salxımlarda gilələrin əmələ gəlməsinə və onların normal böyüməsinə nəzarət edilməlidir. Bu dövrdə çiçəklərin bir qismi müxtəlif səbəblərdən tökülür (I tökülmə dalğası) və bu proses izlənilməli, müvafiq tədbirlər görülməlidir.\nÜzümlüklərdə şpalerin birinci məftilinin səviyyəsində havanın temperaturunu yoxlamaq lazımdır. Əgər orta temperatur 15°C-dən aşağı olarsa tozcuqlar pis inkişaf edib və sterilləşə bilər. Çiçəkləmə mülayim-isti iqlim şəraitində iyunun birinci ongünlüyündə orta temperatur 17-18°C olan dövrdə normal getsə də, ən yaxşı temperatur 25-35°C-dir.\nBu dövrlərdə müşahidə edilən güclü və isti küləklər, intensiv davam edən yağışlar, aşağı (15°C-dən aşağı) və yüksək temperatur (30°C-dən yuxarı), həddən artıq günəş işığı ilə işıqlanma və s. hallar: çiçəkləmənin və mayalanmanın normal getməsinə mənfi təsir edir, göbələk xəstəliklərinin güclü inkişafına münbit şərait yaradır və sonda məhsuldarlıq kəskin aşağı düşür.\nBuna görə çiçəkləmə dövrü diqqətlə izlənilməli, bu dövrün davametmə müddətini qısaltmaq və mayalanmanı sürətləndirmək üçün yaşıl əməliyyat vaxtında və qaydasında aparılmalıdır;\nÇiçəkləmə dönəmində tozcuqların inkişafı və tozlanmanın sürətli getməsi üçün toz kükürddən istifadə edilməsi məqsədəuyğundur.\nÇiçəkləmədən əvvəl bir sıra preparatlardan (Buton-2, Novosil, Tur və s.) istifadə olunması çiçəkləməni sürətləndirir, meyvətutumunu artırır, stres amillərini aradan qaldırır.\nÇiçəkləməyə 1-3 həftə qalmış üzümlərə tərkibində sink və bor mikroelementləri olan (məsələn, sink sulfat, xelatlı sink, Mebor-5 və s.) gübrələrlə çiləmələr aparmaq məsləhətdir.\nBu mövsümdə təhlükəli göbələk xəstəliklərinin (mildiu və s.) və giləqurdunun intensiv inkişaf dövrü olduğundan mütləq üzümün çiçəkləməsindən və çiçəkləmə başa çatdıqdan sonra xəstəliklərə və giləqurduna qarşı müvafiq pestisidlərdən (Mildiu üçün- Ridomil QOLD- 3-4 kq/ha, Coside- 4-5 kq/ha, Bordo mayesi 3,5-5,0 kq/ha, Bordo bulamacı 8-10 kq/ha, Kauratil 4-5 kq/ha, Kabrio Top- 3,5-4,5 kq/ha, Monika Bordo- 4,0-4,5 ka/ha və s. Giləqurdu üçün- Arrivo- 3-4 l/ha, Supermetrin-3-4 l/ha, Fastak- 3-4 l/ha, Super takimetrin- 3-4 l/ha, Kral- 3-4 l/ha və s. Kömpleks mübarizə üçün: Mikal 4 kq/ha +Skor 0,2 l/ha + Strobi 0,25 kq/ha; Ridomil 2,5 kq/ha + Skor 0,2 l/ha + Topsin-M 1,0 kq/ha) istifadə edərək çiləmələr aparılmalıdır.\nÜzümçülük və Şərabçılıq ETİ-nin direktoru, aqrar elmlər üzrə elmlər doktoru


Sərhədimizə basqın edən düşmən itki verərək geri çəkildi\nDüşmən sərhədimizə basqın etdi və itki verərək geri çəkildi - VİDEO\n12:14 12.02.2018 (Yenilənib 12:23 12.02.2018) Qısa URL\nBAKI, 12 fevral — Sputnik. Düşmən tərəfinin Azərbaycan-Ermənistan dövlət sərhədini pozmaq məqsədilə Qazax rayonu istiqamətində həyata keçirdiyi növbəti təxribatı uğursuzluqla nəticələnib. Bu barədə Sputnik Azərbaycan-a Müdafiə Nazirliyinin (MN) mətbuat xidmətindən məlumat verilib.\nFevralın 11-də səhər saatlarında hava şəraitinin dumanlı olmasından istifadə edərək düşmən Ordumuzun ön xətt mövqeləri istiqamətində hərəkətə cəhd göstərib. Mövqelərimiz istiqamətində hərəkət edən Ermənistan silahlı qüvvələrinin kəşfiyyat-diversiya qrupuna məxsus "UAZ" markalı avtomobil texnikası bölmələrimiz tərəfindən xüsusi texniki müşahidə vasitələri ilə vaxtında aşkar edilərək nəzarətə götürülüb.\nOrdumuzun gördüyü qabaqlayıcı tədbirlər nəticəsində erməni kəşfiyyat qrupunun irəliləməsinin qarşısı dərhal alınıb. Geri çəkilməyə məcbur edilən düşmən qrupu ona məxsus avtomobil texnikasını ataraq təcili surətdə ərazini tərk edib. Öz mövqelərinə geri çəkilən düşmən ərazidə qalan "UAZ" avtomobilinə atəş açmaqla onu yandıraraq məhv edib.\nerməni kəşfiyyat qrupu, kəşfiyyat-diversiya qrupu, Ermənistan, Azərbaycan, cəbhə, düşmən


DB Azərbaycanda ədliyyə sisteminin modernləşdirilməsi layihəsinin icmalını aparır\nBiznes və iqtisadiyyat xəbərləri 7 İyul 2008 14:54 (UTC+04:00)\nAzərbaycan, Bakı, 07 iyul/ Trend , müxbir İ.Xəlilov/ Ölkədə ədliyyə sisteminin modernləşdirilməsi layihəsi üzrə tədbirlərin icmalı üçün layihənin başçısı Devid Vernşteynin başçılıq etdiyi Dünya Bankının missiyası Bakıdadır, - bazar ertəsi bankın Bakı nümayəndəliyində bildiriblər.\nHazırda məsləhətçinin cəlb edilməsi, özəlləşdirmə xidmətlərinin göstərilməsi, mühəndis işlərinin həyata keçirilməsi üzrə texniki tapşırıqlar hazırlanır.\nMissiya Bakıda iyulun 11-dək olacaq.\nLayihə 4 komponentdən ibarətdir:\n- idarəetmənin kompüter sisteminin, məlumat şəbəkəsi və treyninqin yaradılması ilə hüquq institutlarının idarəetmə bacarığının gücləndirilməsi;\n- məhkəmənin imkanlarının artırılması - məhkəmə binalarının tikintisi və təmiri, idarəetmə sistemində müasir texnologiya və kompüterləşmənin tətbiqi;\n- hakimlərin peşəkarlığının treyninqlər və mütəmadi təlimlər vasitəsilə gücləndirilməsi;\n- vətəndaşların notariatda qeydiyyatı barədə olan məlumata daxil olmağa imkan verən mülki məlumatlandırma proqramları;\nLayihənin ümumi dəyəri $35,6 milyon təşkil edir.Bankın kredit payı $21,6 milyondur. Yaponiyanın xüsusi fond hesabından $3 milyon qrant ayrılıb, AR hökumətinin iştirak payı $11 milyondur. Layihə beş ilə hesablanıb.\nDB-nın krediti Beynəlxalq İnkişaf Assosiasiyası xətti ilə standart şərtlərlə 35 il müddətinə 10 illik güzəştli dövr olmaqla və illik 0,75 faizlə verilib. 10 illik güzəştli müddət bitdikdə, kreditin 1,25 faizlə ödənilməsinə başlanılacaq. 2026-cı ildən 2041-ci ilədək 2,5 faizlə ödəniləcək.\nDB-nın Direktorlar Şurası 2006-cı il iyunun 29-da Azərbaycanın məhkəmə-ədliyyə sistemi üçün krediti təsdiq edib.


Sea Breeze Event Hall -da bütün tədbirlər. Sea Breeze Event Hall keçirilən tədbirlərə bilet almaq .\nSea Breeze Event Hall - Xəzər dənizinin sahillərində gözəl tədbirlər!\nSea Breeze Event Hall, şəhərin ən möhtəşəm tədbirlərinin məkanı olan Sea Breeze Resort ərazisində yerləşən misilsiz bir layihədir!\nBurada, hüdudsuz dəniz səthinə baxan möhtəşəm bir şüşə çadırın atmosferində hər cür şənlik keçiririk: ən təmkinli korporativ tədbirlərdən dünya ulduzlarının ifaları və lüks toylarla səs-küylü məclislərə qədər.\nEvent Hall 1300 kvadrat metr ərazini əhatə edir. Misilsiz bənövşəyi texnologiya quruluşu maksimum dərəcədə yüngülləşdirir, çəkisiz edir, hava və işıqla doldurur. Professional işıqlandırma və səs avadanlığı, səhnə ilə təchiz olunmuş bu çoxfunksiyalı məkan ən yüksək texnoloji tədbirlərin təşkili üçün tam hazırdır. Kondisioner, istilik və küləkdən qorunma sistemləri Sea Breeze-i tamamilə fərqli tədbirlər üçün rahat və rahat edir: kiçik uşaq şənliklərindən və ad günlərindən korporativ və toy şənliklərinə qədər.\nÇadır bir ziyafət üçün 500, bufet masası üçün 800 qonağı rahatlıqla qəbul edə bilər. Saytın özünəməxsusluğu təkcə dizaynın özündə deyil, həm də mütəxəssislərimizin tədbirinizin təşkilinə yaxınlaşmasındadir. Məsələn, dünyanın müxtəlif mətbəxlərindən gələn yeməklərin inteqrasiyası ilə fərdi olaraq bir menyu hazırlaya bilmərik, həm də öz imzalı şouları - yeməkləri ilə dünyanın hər yerindən bir aşbaz dəvət edə bilərik.\n+994 77 747 22 22\n(+994 12) 310 22 22\nSorğunuza uyğun tədbir tapılmadı


GDU – innovativ texnologiyaların tətbiqi genişlənir » Azərbaycan İnformasiya Agentliyi\nGəncə Dövlət Universitetinin kollektivi yeni tədris ilinə növbəti uğurlara imza atmaqla başlayıb\n“AgroX” startap müsabiqəsinin qaliblərini təbrik edirik\nGəncə Dövlət Universitetinin əməkdaşları, İnnovasiyalar Departamentinin ekspert-konsultantı Rəşad İsgəndərov və Fizika kafedrasının dosenti Vaqif Rüstəmov Bakıda Kənd Təsərrüfatı Nazirliyinin dəstəyi, Aqrar Elm və İnnovasiya Mərkəzinin, “Startap Azərbaycan” və “İNNOLAND” Akselerasiya Mərkəzi tərəfindən həyata keçirilən “AgroX” startap müsabiqəsində qalib olublar. Bu barədə Universitetin Mətbuat və ictimaiyyətlə əlaqələr xidməti xəbər verib. Xəbərdə bildirilir ki, oktyabrın 28-də Gəncə Dövlət Universitetinin rektoru, professor Yusif Yusibovun sədrliyi ilə Elmi şuranın növbəti iclası keçirilib. Tədbiri açan rektor Yusif Yusibov 2019-2020-ci tədris ilində əldə olunan nailiyyətlər və qarşıda duran vəzifələr barəsində danışıb.\nRektor “AgroX” startap müsabiqəsində qalib olan əməkdaşları da təbrik edərək onlara uğurlar arzulayıb. Qeyd edək ki, universitetin əməkdaşları “Antivarron” layihəsi çərçivəsində keçirilən müsabiqəyə arıları gənədən təmizləmək üçün istifadə edilən xüsusi qurğu ilə qatılmışdılar. Bu qurğunun vasitəsilə, heç bir kimyəvi preparatdan istifadə etmədən, saf bal əldə etmək mümkündür. Məhz bu qurğu “AgroX” startap müsabiqəsində 1-ci yerə layiq görülərək 6 min manat pul mükafatı qazanıb.\nÜmumiyyətlə bu gün Gəncə Dövlət Universitetində müasir texnologiyaların tətbiqi istiqamətində geniş miqyaslı və məqsədyönlü iş aparılır. Artıq xəbər verildiyi kimi, bu günlərdə ölkənin Təhsil Nazirliyinin dəstəyi ilə Təhsildə İnnovativ Texnologiyalar əlavə təhsil mərkəzi (İTE) tərəfindən “Ali təhsil müəssisələrinin müəllimləri üçün onlayn kommunikasiya, sərbəst öyrənmə portalı ( edX platforması) və İKT savadlılığının artırılması” adlı təlimin birinci mərhələsi başa çatıb. O cümlədən, layihə çərçivəsində Gəncə Dövlət Universitetinin Müasir Təlim Mərkəzində müəllimlər üçün təşkil təşkil olunmuşdu. Bu təlimlərin əsas məqsədi İKT üzrə savadlılığın artırılması, tədris prosesində interaktiv texnologiyalar, müasir təlim strategiyalarından istifadə və təhsildə ən son trendlər və texnologiyaların tətbiqi olmuşdur. GDU-dan verilən məlumata görə, növbəti mərhələdə əlavə olaraq universitetin daha 40 müəllimi üçün təlimlərin təşkil olunması nəzərdə tutulub.\nİnfrastrukturun yenidən qurulması, maddi-texniki bazanın möhkəmləndirilməsi istiqamətində işlər davam edir\nBu yaxınlarda Gəncə Dövlət Universitetinin müasir təhsil standartları səviyyəsində tamamilə yenidən qurulmuş 5-ci tədris korpusu istifadəyə verilib. Ümumiyyətlə qeyd olunmalıdır ki, son bir neçə ildə universitetdə infrastrukturun və maddi-texniki bazanın yenilənməsi istiqamətində çox böyük işlər görülüb və bu işlər indi də davam etməkdədir. Məhz bu işlərin tərkib hissəsi olaraq, bu yaxınlarda universitetin 5-ci tədris korpusunda kompleks təmir-tikinti və yenidənqurma işləri yekunlaşıb. Təqdim olunan məlumatlara görə, 5-ci tədris korpusunda Filologiya və Xarici dillər fakültələrinin 1200 nəfərə yaxın tələbəsi təhsil alır. Həmçinin Xarici dillər fakültəsinin Qrammatika və ingilis dilinin tədrisi, Praktik xarici dillər, Leksika və ölkəşünaslıq, Alman dili, Fransız dili, Rus dili kafedraları, Filologiya fakültəsinin isə Azərbaycan dili, Azərbaycan dilinin tədrisi, Azərbaycan və dünya ədəbiyyatı kafedraları bu tədris korpusunda fəaliyyət göstərirlər. Dörd mərtəbəli tədris korpusunda kompleks yenidənqurma işləri zamanı tələbələrin istər təhsil prosesində müasir biliklərə yiyələnməsi, istərsə də dərsdənkənar asudə vaxtlarının səmərəli təşkili üçün zəruri amillər nəzərə alınıb.\nƏlavə olaraq bir sıra fənn kabinetləri və laboratoriyalar yaradılıb. Universitetin əsas binasından 5 saylı tədris binasına optik kabel çəkilib. Binadakı bütün otaqlar sürətli internetlə təmin edilib. Binanı fasiləsiz elektriklə təmin etmək üçün həyətdə yarımstansiya qurulub, 0,4 kilovotluq yeraltı elektrik xətti çəkilib. Yeraltı su hovuzu tikilərək su nasosları quraşdırılıb. Tədris korpusunun birinci mərtəbəsində hər iki fakültədə oxuyan tələbələr üçün kitabxana və oxu zalı fəaliyyət göstərir. Müasir kitablarla və dərs vəsaitləri ilə təmin olunmuş kitabxanada tələbələr həm də elektron kitabxananın xidmətlərindən istifadə edə biləcəklər. Müxtəlif elmi-mədəni kütləvi tədbirlərin keçirilməsi üçün nəzərdə tutulan geniş zal da tədris korpusunun birinci mərtəbəsində yerləşir. Tədris korpusunun digər mərətəbələrində isə müvafiq kafedralar, auditoriya və fənn kabinetləri fəaliyyət göstərəcək. Həmin fənn kabinetləri tələbələrin praktik dil bacarıqlarının yüksəldilməsi üçün zəruri avadanlıqlarla təchiz edilib. Tələbələrin asudə vaxtlarının səmərəli təşkili üçün yeni tədris korpusunda hər bir şəraiti olan müasir idman zalı yaradılıb. Binanın həyətində isə müxtəlif idman yarışlarının təşkili üçün voleybol, basketbol və mini futbol meydançası quraşdırılıb. Tədris binasının həyətində geniş yaşıllıq zonası və istirahət guşələri yaradılıb, buradakı “Ana dili” abidəsinin ətrafında abadlıq işləri görülüb.\nSon söz əvəzi, yaxud qurunun oduna yaşı da yandırmayaq\nBu günlərdə ölkə mətbuatına aid olan bəzi saytlarda Baş prokuror yanında Korrupsiyaya qarşı Mübarizə Baş İdarəsi tərəfindən Gəncə və İsmayıllı şəhərlərində keçirilmiş əməliyyat-istintaq tədbirlərinin nəticələrinə dair material dərc olunmuşdu. Həmin materiallarda göstərilirdi ki, keçirilmiş əməliyyat-istintaq tədbirlərinin nəticəsində bir neçə şəxs, o cümlədən Gəncə Dövlət Universitetində laborant vəzifəsində çalışan iki nəfər saxlanılmış və onlardan ayrı-ayrı şəxslərin adlarına yazılmış müxtəlif ali və orta-texniki təhsil müəssisələrinin diplomları və sair sənədləri aşkar olunaraq götürülmüşdür. Əlbəttə ki, rəsmi sənədlərin saxtalaşdırması, qanunsuz hazırlanması və satışı ilə məşğul olan qrupun aşkarlanması və saxlanması birmənalı olaraq təqdirəlayiq haldır. Lakin təəssüflər olsun ki, kimlərsə bu olaydan Gəncə Dövlət Universitetinin rəhbərliyinə qarşı mənfi rəy yaratmaq məqsədilə yararlanmağa çalışırlar. Halbuki, GDU rəhbərliyinin baş verənlərlə heç bir əlaqəsi yoxdur və ola da bilməz. Məsələ bundadır ki, bu gün heç bir ali təhsil müəssisəsi öz məzunlarına təqdim etmək üçün diplom və ya hər hansı başqa rəsmi sənəd hazırlanması ilə məşğul olmur. Diplomlar mərkəzləşdirilmiş qaydada Təhsil Nazirliyi tərəfindən universitetlərə verilir. Əgər diqqət etdinizsə, materialda da göstərilir ki, saxlanılan şəxslərdən “müxtəlif ali və orta-texniki təhsil müəssisələrinin diplomları və sair sənədləri” aşkar olunaraq götürülmüşdür. Təbii ki, istintaq bu sənədlərin harda hazırlanması, saxlanılan şəxslərə kimlər tərəfindən təqdim olunması barədə suallara aydınlıq gətirəcək. Amma istənilən halda, iki nəfər qanun pozucusunun əməllərinə görə, həm də bu məsələyə heç bir aidiyyatı olmadığı halda, məsuliyyəti istər Gəncə Dövlət Universiteti kimi nüfuzlu bir elm və təhsil ocağının, istərsə də professor Yusif Yusibov kimi görkəmli elm xadiminin üzərinə qoymağa çalışmaq qətiyyən yolverilməz bir haldır.\nKeçmiş rektor Mikayıl Cabbarovun müşaviri oldu\nRektor Prezidentin fəxri diplomu ilə təltif edilib


Starbucks, Koronavirusla əlaqədar Ümummilli Üz Maskaları Tələb Edir - Yeni reseptlər - 2022\nYeni tələb iyulun 15 -dən başlayır\nStarbucks, koronavirus pandemiyası dövründə işçilərinin və müştərilərinin sağlamlığını hər şeydən əvvəl ölkə daxilində olan şirkətlərə məxsus mağazalar üçün məcbur edilən yeni bir qayda ilə qarşılayır: 15 İyuldan etibarən hər kəs üz örtüyü taxmalıdır.\nKarantin zamanı Koronavirus Qəhvəsi Trendlər\nBir buraxılışa görə, şirkət bu qərarı, insanların ictimai yerlərdə üz örtükləri taxmasını tələb edən artan sayda hökumət mandatı, CDC və digər sağlamlıq rəsmilərinin rəhbərliyi və işçilərin rəyləri əsasında aldı.\nYerli hökumət tapşırığının olmadığı yerlərdə, üz örtüyü olmayan müştərilər, Starbucks tətbiqi vasitəsi ilə avtomobilin kənarında və ya Starbucks Çatdırılma vasitəsi ilə sifariş verə bilərlər.\nŞirkət hazırda koronavirusdan sonra daha yaxşı funksionallıq üçün formatlaşdırılmış 300 yeni yer açmaq üzərində işləyir. Bu 18 aylıq planın bir hissəsi olaraq, Starbucks ayrıca ikiqat zolaqlı sürüşmə və gəzinti pəncərələrini nəzərdən keçirir.\nHər yerdə tələb olunmasa da, sağlamlıq mütəxəssisləri maska taxmağın COVID-19 yayılma riskinizi əhəmiyyətli dərəcədə azaltdığını iddia edirlər. Boş vaxtınızda bir fincan joe içmək üçün Starbucks -a girmək istəyirsinizsə - geyin. Üz maskası tələbləri, pandemiya dövründə restoran, kafe və barların fərqli görünməsinin bir çox yollarından biridir.\nAmerikanın 1 nömrəli Fast Food Zənciri Tezliklə Daxil Olmaq üçün Üz Maskalarını Tələb Edəcək\nMcDonald's, binalarında üz maskalarını məcburi edən müəssisələr qrupuna daxil olan ən yeni və ən böyük fast food şəbəkəsidir. Avqustun 1 -dən etibarən, müştərilər 14,000+ yerlərindən birində olduqları müddətdə hər zaman üz maskası taxmalı olacaqlar. Ancaq narahat olmayın, evdə özünüzü unutsanız, zəncir onları sizin üçün əlçatan edəcək.\nBu tədbir, restoran nəhənginin Cümə günü elan etdiyi ən son təhlükəsizlik tədbirləri çərçivəsində edilir, McDonald's prezidenti Joe Erlinger və şirkətin Milli Franchise Liderlik Alyansının sədri Mark Salebra tərəfindən imzalanan bir məktubda. Rəhbərlik, üz maskası mandatını koronavirusun havadakı təbiəti ilə bağlı yeni kəşflərə əsaslanaraq izah etdi: "Ən son elm, damcıların havada uzun müddət qalma potensialına malik olduğunu və virusun, xüsusən də asemptomatik daşıyıcılardan yayılma riskini artırdığını göstərir. "\nŞirkət onların olduğunu söylədi işçilərinə uyğun olmayan müştərilərə gərginliyi azaldan və konstruktiv şəkildə davranmağı öyrətmək. "Müştərinin üz örtüyü taxmaqdan imtina etdiyi vəziyyətlərdə, onlara dostcasına və sürətlə qulluq etmək üçün əlavə prosedurlar tətbiq edəcəyik" dedi Erlinger.\nMəktubda şirkətin olacağı da bildirilir yemək otaqlarının açılmasını 30 gün daha təxirə saldıvə restoranlarına əlavə qoruyucu panellər əlavə etdi.\nSon həftələrdə, Chipotle, Starbucks, Walmart və Target kimi bir çox böyük pərakəndə satıcılar və şəbəkələr, bütün ölkədəki bütün müştərilər üçün üz maskalarını məcburi edəcəklərini elan etdilər.\nƏn son restoran xəbərlərini birbaşa poçt qutunuza çatdırmaq üçün bülletenimizə üzv olmağı unutmayın.\nAmerikanın #1 Fast Food Zənciri Tezliklə Üz Maskalarının Daxil Olmasını Tələb Edəcək\nBu tədbir, restoran nəhənginin Cümə günü elan etdiyi ən son təhlükəsizlik tədbirləri çərçivəsində edilir, McDonald's prezidenti Joe Erlinger və şirkətin Milli Franchise Liderlik Alyansının sədri Mark Salebra tərəfindən imzalanan bir məktubda. Rəhbərlik, üz maskası mandatını koronavirusun havadakı təbiəti ilə bağlı yeni tapıntılara əsaslanaraq izah etdi: "Ən son elm, damcıların havada uzun müddət qalma potensialına malik olduğunu, xüsusilə də asimptomatik olmayan daşıyıcıların virus yayılma riskini artırdığını göstərir. "\nMcDonald's, binalarında üz maskalarını məcburi edən müəssisələr qrupuna daxil olan ən yeni və ən böyük fast food şəbəkəsidir. Avqustun 1 -dən etibarən, müştərilər 14,000+ məkanlarından birində olarkən hər zaman üz maskası taxmalı olacaqlar. Ancaq narahat olmayın, evdə özünüzü unutsanız, zəncir onları sizin üçün əlçatan edəcək.\nMcDonald's, binalarında üz maskalarını məcburi edən müəssisələr qrupuna daxil olan ən yeni və ən böyük fast food şəbəkəsidir. Avqustun 1 -dən etibarən, müştərilər 14,000+ yerlərindən birində olduqları müddətdə hər zaman üz maskası taxmalı olacaqlar. Ancaq narahat olmayın, evdə özünüzü unudursanız, zəncir onları sizin üçün əlçatan edəcək.\nSon həftələrdə, Chipotle, Starbucks, Walmart və Target kimi bir çox böyük pərakəndə satıcılar və zəncirlər, bütün ölkədəki bütün müştərilər üçün üz maskalarını məcburi edəcəklərini elan etdilər.\nMcDonald's, binalarında üz maskalarını məcburi edən müəssisələr qrupuna daxil olan ən yeni və ən böyük fast food şəbəkəsidir. Avqustun 1 -dən etibarən, müştərilər 14,000+ məkanlarından birində olarkən hər zaman üz maskası taxmalı olacaqlar. Ancaq narahat olmayın, evdə özünüzü unudursanız, zəncir onları sizin üçün əlçatan edəcək.\nVideoya baxın: #ArtıqGüvəndəsiniz COVID19 peyvəndi: Suallar və cavablar (Iyul 2022).\nCopyright 2022 \_ Starbucks, Koronavirusla əlaqədar Ümummilli Üz Maskaları Tələb Edir...


Həbsdəki MTN generalı: “Elə qaçardım, izimi-tozumu da tapa bilməzdilər”\nÇərşənbə axşamı, May 22, 2018\n18.07.2017 18.07.2017 Basta\nMTN-in Antiterror Mərkəzinə rəhbərlik etmiş Elçin Quliyev qapalı məhkəmə iclasında daha çox şeyi açıqlayacağını söyləyib\nMTN-in Antiterror Mərkəzinə rəhbərlik etmiş, indi həbsdə olan general Elçin Quliyevin həyat yoldaşının da ölkədən çıxışına qadağa qoyulub. Bunu iyulun 17-də MTN generalının özü məhkəmədə söyləyib: “İki uşaq anasının ölkədən çıxışına “stop” qoyulur. Hara qaçacaqdı?”.\nElçin Quliyevin, eləcə də onun tabeliyində işləmiş polkovnik Azər Mehdiyevin işinə Bakı Hərbi Məhkəməsində Elbəy Allahverdiyevin sədrlik etdiyi hakimlər kollegiyası baxır.\nBu işdə zərərçəkənlərdən biri Maqsud Mahmudovdur. İttihama görə, onu MTN-ə çağırıb, bir qadınla intim münasibətlərinə dair video ilə şantaj ediblər. Həbs olunmamasından ötrü ondan 120 min manat alıblar. İstər Elçin Quliyev, istərsə Azər Mehdiyev bunun yalan olduğunu deyir. Onların sözlərinə görə, Maqsud Mahmudov başqa bir vətəndaşın şikayətinin araşdırılmasından ötrü MTN-ə çağırılıb və həmin şəxsdən pul alınmayıb.\n“Mağazamı satdıq, pulu MTN-ə apardıq”\nİyulun 17-də məhkəmədə dindirilən Aslan Qəhrəmanov isə deyir ki, dostu Maqsud günlərin birində ondan kömək istəyib. Bildirib ki, onu MTN-dən şantaj edirlər, pulu çatdırmağa da bir gün vaxt veriblər: “Maqsudun da, mənim də obyektlərimiz vardı. Biz dost olmaqla yanaşı, həm də kirvəyik. Buna görə də aramızda pul söhbəri olmayıb. Maqsud təklif etdi ki, mənim obyektim balaca olduğundan onu təcili sataq, sonra bu məsələni öz aramızda həll edək. Həsən Əliyev küçəsində yerləşən mağazanı təcili satdıq, pulu götürüb MTN-ə getdik. Maqsud maşından düşüb onu gözləyən Azər Mehdiyevlə danışdı. Kənarda olduğuma görə pulun verilmə anını görməmişəm. Amma Maqsud geri qayıdanda dedi ki, pulu MTN-ə verdi”.\nŞahidin sözlərinə görə, Maqsud Mahmudov ondan pulu tələb edənlər arasında Azər Mehdiyevlə yanaşı, Antiterror Mərkəzi rəisinin müavini, həbsindən iki ay sonra təcridxanada intihar edən İlqar Əliyevin və mərkəzin əməkdaşı Ayaz Gərayzadənin də adını çəkirmiş.\n“Həyat yoldaşımın çıxışına da “stop” qoyulub”\nBu məqamda Elçin Quliyev deyib ki, Ayaz Gərayzadəni və MTN-in başqa bir əməkdaşı Ramin Hümmətovu məqsədli şəkildə aradan çıxarıblar, onların ölkədən çıxışına şərait yaradıblar:\n“Bu epizodla bağlı İlqar Əliyevin ifadələrinə istinad edirlər. Guya İlqar Əliyev həbsindən sonra ifadə verib. Amma o ifadə ortada yoxdur. İfadəni görmək istədim, mənə deyirlər ki, həmin ifadə dövlət sirridir. Ayaz Gərayzadə və Ramin Hümmətov da guya könüllü ifadə veriblər, cinayətlərini etiraf ediblər, sonradan yoxa çıxıblar. Bu adamlar cinayəti etiraf ediblərsə, deməli, ölkədən çıxmalarına “stop” qoyulmalı idi. Bəs niyə qadağa qoyulmayıb? Çünki onların ölkədən çıxmalarına şərait yaradılıb.\nMTN-dəki hadisələrdən sonra da iki ay orada işlədim. Bir müddət sonra mənim və həyat yoldaşımın ölkədən çıxışına “stop” qoyuldu. İki uşaq anası hara qaçacaqdı? Cinayət törətdiyimi bilsəydim, mən də başqaları kimi qaçardım. Buna imkanım da vardı. Elə qaçardım, izimi-tozumu da tapa bilməzdilər”, – MTN generalı bu sözləri məhkəmədə dilə gətirib.\n“Ukraynadakı Maydan hadisələrinə görə MTN-ə çağrılmışdı”\nQapalı məhkəmə iclasında daha çox şeyi açıqlayacağını söyləyən Elçin Quliyev onu da bildirib ki, zərərçəkən Maqsud Mahmudov MTN-ə Ukraynadakı Maydan hadisələrinə görə çağrılıb dindirilmişdi: “Sən özün də yaxşı bilirsən ki, MTN-ə niyə çağrılmışdın…”.\nMaqsud Mahmudovdan MTN-ə şikayət yazdığını və həmin ərizə əsasında da onun nazirliyə dəvət olunduğu bildirən Marik Şamilov da məhkəmədə dindirilib. O təsdiqləyib ki, aldığı torpaq sahəsi ilə əlaqədar narazılıq yarandığı üçün MTN-ə şikayət edib: “Amma ünvanlı şəkildə, kiminsə tapşırığı ilə bu addımı atmamışam”.\nHəbsdə olan MTN polkovniki Azər Mehdiyev deyir ki, Maqsud Mahmudovla bağlı məsələnin araşdırılmasına nazir Eldar Mahmudovun özü göstəriş verib: “Mənə qovluqda ərizə verdilər ki, bu məsələni araşdırım. Maqsuda zəng eləyib MTN-ə çağırdım, izahatını alandan sonra materialı rəhbərliyə göndərdim. Bu işin araşdırılmasından ötrü nazirin imzası olub. Mən də rəsmi qaydada araşdırma aparmışam. Marik Şamilovun şikayət ərizəsi ilə bağlı qaranlıq məqamlar var, onları qapalı iclasda açıqlayacağam”.\nMəhkəmədə MTN generalı ilə zərərçəkmiş Maqsud Mahmudov arasında mübahisə yaranıb. Kəskin ifadələr səslənən bu mübahisəyə görə hakim onların hər ikisinə xəbərdarlıq edib.\nE.Quliyevə CM-in 145 (qanunsuz azadlıqdan məhrum etmə), 181 (quldurluq), 182 (hədə-qorxu ilə tələbetmə) 302 (əməliyyat-axtarış fəaliyyəti haqqında qanunvericiliyi pozma), 308 (vəzifə səlahiyyətlərindən sui-istifadə) və 311-ci (rüşvət alma) maddələri ilə ittiham verilib.\nAmma general ittihamları qəbul etmir və heç kimdən hədə-qorxu ilə pul almadığını deyir.\nMilli təhlükəsizlik naziri Eldar Mahmudov 2015-ci ilin oktyabrında işdən çıxarılıb. Ardınca nazirliyin 20-dək yüksəkrütbəli əməkdaşı həbs olunub. Daha iki ay sonra həmin nazirlik ləğv edilib, onun bazasında iki ayrıca xidmət – Dövlət Təhlükəsizliyi və Xarici Kəşfiyyat xidmətləri yaradılıb.\n← CNN: ABŞ Fars körfəzində lazer silahını sınaqdan keçirib\nAzərbaycana gətirilən benzin idxal rüsumundan azad edildi →


“Axı donuruq. Vallah donuruq...” - Lerikin Piran-Veri kəndinin sakinləri » XalqXeber.Az | Son xeberler Azerbaycan xeberleri\nXalqXeber.Az » Bölgə » “Axı donuruq. Vallah donuruq...” - Lerikin Piran-Veri kəndinin sakinləri\n«Oturun maşına, gəlin üzü bu tərəfə... Bu palçıqda Piran-Veri yolunu gəlib kəndimizə çıxa bilsəniz, bir qonaqlıq məndən...». Qonaqlıq vəd edən Lerikin Veri-Babakücə kəndinin sakini Elimdar Məmmədlidir. O, yol problemindən danışır. Deyir, kənd sosial problemlər içində boğulur. İşıq, qaz, su, ən başlıcası isə, yol yoxdur. Kənd sakinləri uzun illərdir ki, bunların hamısından məhrum şəraitdə yaşayır.\nElimdar Məmmədli: «Kənddə 4 minə yaxın adam yaşayır. Yəni, belə deyək də, 4 minə yaxın həyat sönüb burda... Yayı birtəhər başımızı saxlayırıq, qışda cəhənnəm əzabı çəkirik. Bir az pulu olan evini atıb, gedib rayon mərkəzində özünə şərait, həyat qurub. İmkansızlar ayaq altda tapdalanır».\nBurda yaşayanlara nə qazın, nə işığın qiymətinin artması maraqlı gəlir. Çünki demələrinə görə, işıq çox zəifdir, qışda tez-tez sönür. Qaz isə yerli-dibli yoxdur. Kənd sakini Əli Səmədov danışır: «Ana qaz xətti kəndin yaxınlığından keçir. Neçə ildir yalvarırıq ki, o xəttin bir qolunu da kəndə çəkib gətirsinlər. Axı donuruq... Vallah, donuruq... İndiyə kimi deyirdilər, «gözləyin», indi də deyirlər, «daha gözləməyin, pul yoxdur, görmürsüz, ölkədə iqtisadi böhrandır». Elə yolumuz da həmçinin... vur-tut 15 kilometrə yaxın yolu illərdir təmir etmirlər».